text:
21.1.13
Nýtt ár, nýggjur kalendari
Seinasta hálvárið havi eg ikki havt ein kalendara. Eg havi brúkt kalendarin í telduni og telefonini (sum synkronisera, sera hent!), men tað er ikki tað sama sum at hava ein kalendara, har man kann krutla alt millum himmal og jørð niður.
2013 - nýtt ár, nýggjur kalendari! Eg góðgaði mær og keypti ein Moleskine Star Wars. Ein flottan viku-kalendara við harðari permu, ið er prýdd við sitatinum "Do. Or Do Not. There is No Try." - vísdómsorð frá Yoda. Sum tit allarhelst skilja á lagnum, eri ómetaliga glað fyri hann!
Til heimið havi eg fingið fatur á einum øðrum kalendara - eisini svartur og hvítur, men við grafiskum myndaformum.
Jennifer hevur bloggin A Merry Mishap (eg vísti eisini til hana og bloggin í Instagram inlegginum frá fríggjadegnum). Hon hevði føðingardag í november, og í tí høpi hevur hon lagt eina leinkju út til ein kalendara, sum man kann taka niður á telduna og printa út. Kalendarin er sniðgivin av Natasha Mileshina, ið hevur Etsy handilin Bubbo Tubbo. Vitja bloggin og tak kalendaran niður her
Til ber at síggja fleiri hugskot at brúka kalendarin uppá við at hyggja her, ella leita á Instagram eftir hashtag #ammcalendar
2013 - nýtt ár, nýggjur kalendari! Eg góðgaði mær og keypti ein Moleskine Star Wars. Ein flottan viku-kalendara við harðari permu, ið er prýdd við sitatinum "Do. Or Do Not. There is No Try." - vísdómsorð frá Yoda. Sum tit allarhelst skilja á lagnum, eri ómetaliga glað fyri hann!
Til heimið havi eg fingið fatur á einum øðrum kalendara - eisini svartur og hvítur, men við grafiskum myndaformum.
Jennifer hevur bloggin A Merry Mishap (eg vísti eisini til hana og bloggin í Instagram inlegginum frá fríggjadegnum). Hon hevði føðingardag í november, og í tí høpi hevur hon lagt eina leinkju út til ein kalendara, sum man kann taka niður á telduna og printa út. Kalendarin er sniðgivin av Natasha Mileshina, ið hevur Etsy handilin Bubbo Tubbo. Vitja bloggin og tak kalendaran niður her
Til ber at síggja fleiri hugskot at brúka kalendarin uppá við at hyggja her, ella leita á Instagram eftir hashtag #ammcalendar
Labels: Solveig
Subscribe to: Post Comments (Atom)


c: text/html

text:
Børn og ung stuttleikaðu sær í Klaksvík
Leygardagin 11. september skipaði ítróttanevndin hjá ÍSB fyri árliga barna-og ungdómsdegnum. Tiltakið var í skúlanum við Ósánna í Klaksvík, og eini 20 børn og ung møttu upp.
Tey ungu hildu til í fimleikahøllini, meðan foreldur, stuðlar og onnur við áhuga vóru til fyrilestur. Tað var Tóra við Keldu, sum helt fyrilesturin. Hon tók støði í sínum egna lívi og tosaði um áðgóðan við ítrótti og rørslu -eisini um ein ber brek. Tóra hevur verið svimjari, hon hevur m.a. luttikið og vunnið heiðursmerki í Paralympisku leikunum og øðrum altjóða kappingum. Eftir ein sera áhugaverdan fyrilestur, fingu foreldrini høvi at tosa saman. Tey fingu eisini kunning um venjingar og kappingar, sum ÍSB og feløgini skipa fyri.
Í fimleikahøllini var nógv á skránni. Luttakararnir fingu høvi at royna seg í bowling, stavbólti, ymsikum stafettum og bóltakríggi. Tey høvdu tað stuttligt og dugdu at hugna sær saman, og til tíðir var spenningur í luftini, tá tvey lið kappaðust. Børnini fingu frukt og vatn og tað kom væl við, tí tey vóru troytt men tó væl fyri eftir ein virknan dag. Síðst á skránni var boccia fyri foreldur og børn. Og áðrenn tey takkaðu fyri seg, fingu øll eitt diplom heim við.
Ítróttanevndin er mannað av Wenzel Olsen, Sámal Eyðfinn Akursmørk og Randi Dahl Olsen er nýggj í nevndini. Tey hava skipað fyri fleiri barnadøgum kring landið, sum hava eydnast væl.Endamálið er m.a. at upplýsa um venjingar- og kappingarmøguleikar hjá børnum og ungum við tarni. Tað er gleðiligt, at vit síggja fleiri luttakarar aftur til venjingar og kappingar, sum ÍSB og feløgini skipa fyri. Nevndin hevur ikki tikið støðu til, um barna- og ungdómstiltakið verður aftur á skránni komandi ár, ella um skipað verður fyri einum øðrvísi tiltaki. Men hetta verður meira at frætta um seinni.
Myndir frá ítróttadegnum í Klaksvík eru at síggja her
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond

robotstxt: allowed

filter: keep


text:
Konsert í Saksun
Týsdagin 15. august frá klokkan 18.00 framføra og spæla Trygvi & Bartal í Dúvugørðum í Saksun.
Trygvi Danielsen hevur áður útgivið stuttsøgu og yrkingasavn og er í løtuni best kendur sum Silvurdrongur. Trygvi byrjar kvøldið við sínum spontana lyndi og framførir tað, ið passar best til løtuna. Kanska fellur onkur rytma eisini.
Bartal, best kendur sum limur í bólkinum Guðrun & Bartal, framførir hetta kvøldið einsamallur við egnum løgum. Stílurin er ofta lýstur at vera gandakendur og melankolskur.
Framførðslurnar fara fram í gomlu hølunum í Dúvugørðum, sum vanliga virka sum savn.
Savnið liggur sera vakurt í stórslignum landslagi. Gomlu sethúsini og úthúsini eru um 200 ár og yngri. Innrættingin í roykstovuni er frá umleið 1820.
Kaffistovan í Dúvugørðum stendur fyri tiltakinum og hevur sjálvsagt opið til høvið. Her fast smyrjibreyð, ein køld frá Føroya Bjór, køka, kaffi, nýbakaðar vaflur o.a. Matur og drekka er ikki loyvt á savninum, men kann njótast áðrenn, aftaná ella ímillum framførðslurnar.
Les meira um tiltakið her.
Tiltakið er ókeypis.


text:
Fyrispurningur og svar frá Henrik Old um útjavningarstuðul
Fyrispurningur um útjavningarstuðul, settur landsstýrismanninum í samferðslumálum, Henrik Old (at svara skrivliga eftir TS § 52a)
Fyrispurningurin er soljóðandi:
- Verður kostnaðurin fyri farmatúrar til útoyggjar goldin av útjavningarstuðulinum til útjaðaraøkið?
- Hvørji átøk eru og verða framd fyri, at útjavningarstuðulin til útjaðaraøkið kann strekkja longri út á árið?
- Eru tað bert fastbúgvandi á útoyggj, sum fáa útjavningarstuðulin?
- Hvussu tryggjar landsstýrismaðurin sær, at tað bert eru fastbúgvandi á útoyggj, sum fáa útjavningarstuðulin?
Viðmerkingar
Í summar frættist, at útjavningarstuðulin fyri árið 2017 var við at vera uppbrúktur. Fleiri gitingar hava verið frammi um, hví hendan óhepna støða er íkomin.
Onkur metir, at hetta kemst av, at stuðulin fyri farmatúrar til útoyggjar verða goldnir av útjavningarstuðlinum til útjaðaraøkið.
Onnur meta, at grundgevingin fyri, at stuðulin røkkur so stutt út á árið, skal finnast í, at tað eru fleiri fólk, ið ikki búgva á útoyggj, sum fáa stuðulin.
Eisini eru prísir hjá Posta hækkaðir, og tá ið útjavningarstuðulin bert verður latin almennum flutningsfeløgum, røkkur stuðulin tað styttri.
Uttan mun til hvør grundgevingin er má staðfestast, at hetta er sera óheppið fyri fólk, ið búðleikast á útoyggj, tí tey hava brúk fyri stuðlinum alt árið. Ikki minst um heysti, tá ið slakti er fyri, og krov o.a. skulu seljast inn á miðstaðarøkið.
Á Løgtingi, 7. september 2017
Jónleif Johannesen
Svar
Til spurning 1
Játtanin upp á 1,0 mió kr. til útjaðaraøkið er til at javna meirkostnaðin av at flyta olju, landbúnaðarvørur og annan farm hjá fastbúgvandi á útoyggj. Stuðul verður veittur so langt, játtanin røkkur, sum mangan bara er til hálva árið.
Flutningsfeløgini Strandfaraskip landsins, Posta og Atlantsflog umsita stuðulin, ávikavíst 550 tús. kr, 100 tús. kr. og 350 tús kr. árliga.
Sambært reglugerð um útjavningarstuðul til útjaðaraøkið frá 7. februar 2006, sum broytt 26. mai 2016, verða farmatúrar, sum eru umbidnir av fastbúgvandi á útoyggj, goldnir av útjavningarstuðlinum.”
Til spurning 2
Fyri at fáa útjavningarstuðulin til útjaðaraøkið at strekkja longri út á árið, skipa Strandfaraskip landsins soleiðis fyri, at so fáir eykatúrar (farmatúrar) verða sigldir sum gjørligt.
Nevnast kann, at Ritan tekur næstan allan farm til Fugloy/Svínoy, sum ikki vigar meir enn 1.200 kg. fyri hvørt kolli. Sildberin tekur allan farm til Skúvoy, sum ikki vigar meir enn umleið 800 kg. fyri hvørt kolli. Stórur partur av farminum til útoyggj kann pakkast í eindir, sum viga minni enn 800 kg.
Sama er galdandi til Mykines, har Strandfaraskip Landsins førir allan farm summarhálvuna. Tí er ikki neyðugt við fleiri eyka farmatúrum til hesar oyggjar. Hestur, Nólsoy, Kalsoy hava allar bilferjusamband, so eingir eyka farmatúrar við til dømis rúgvismiklum byggitilfari eru til tær oyggjarnar.
Til spurning 3 og 4
Fyri at farmur kann koma undir reglugerðina, skulu sendarin og/ella móttakarin hava fastan bústað í útjaðaraøkinum sambært skrá hjá Landsfólkayvirlitinum. Sostatt halda flutningsfeløgini seg til landsyvirlitið, sum ásett í reglugerðini, fyri at tryggja, at røttu viðkomandi fáa stuðul.
Fyri at umgangast, at tey, sum hava adressu á útoyggj, men í roynd og veru búgva aðrastaðni, fáa part av útjavningarstuðlinum, verður neyðugt at endurskoða reglugerðina til dømis soleiðis, at kommunurnar sjálvar gera eitt yvirlit yvir, hvør veruliga er fastbúgvandi á ávísu oynni. Á tann hátt kann játtanin eisini røkka longur.
Viðmerkjast kann, at Samferðslumálaráðið hevur biðið um eykajáttan upp á 500 tús kr. til útjavningarstuðul í ár.
Tinganes, 21. septembur 2017
Henrik Old
landsstýrismaður
« aftur


text:
Jobmatch verður hósdagin 28. desember
Fróðskaparsetur Føroya luttekur á Jobmatch aftur í ár.
Tráin Petursson Nónklett umboð teirra lesandi í stýrinum
Tá valið av lesandi til stýrið fyri Setrið var av mánakvøldið 18. desember 2017, kl. 22.45, gjørdist greitt, at Tráin Petursson Nónklett var fyrst...
Eitt stig skeiva vegin
Nú tað frættist, at Setrið komandi tíðina noyðist at minka um virksemið heldur enn at halda fram við tí vøkstri, sum hevur verið, kann ikki sigast...
Alt fleiri ung ynskja at lesa á Fróðskaparsetrinum – men játtanin røkkur ikki
Áhugin fyri at lesa í Føroyum er alsamt vaksandi, og málið um eitt altjóða kappingarført universitet er í eygsjón. Seinastu fýra árini er talið av...
Lestrarskrivstovan og Altjóða Skrivstovan fluttar
Lestrarskrivstovan og Altjóða Skrivstovan halda ikki longur til í J.C. Svabos gøtu 7, men eru fluttar niðan í Gróthúsið í J.C. Svabos gøtu 14, har...
Maðurin anno 2017 á Altjóða Mannfólkadegnum 19. november
Javnstøðunevndin skipar saman við Norðurlandahúsinum og Fróðskaparsetrinum fyri einum VITSKU-tiltaki við kynsgranskarunum Kenneth Reinicke og Firouz...
Dagur íslenskrar tungu - íslendskur móðurmálsdagur
Íslendingar gera nógv burtur úr móðurmálsdegi sínum, 16. november, føðingardegi Jónasar Hallgrímssonar, tjóðskalds. Dagurin verður í ár hildin í...
Ráðstevna “Gransking í Føroyum 2017”
Hósdagin komandi, 16. novembur 2017, frá kl. 8:30 til 18, verður forvitnislig ráðstevna í Norðurlandahúsinum. Tá koma granskarar í Føroyum at hava...
Íslendskur lestrarstuðul
Umsóknarfreistin til íslendska lestrarstuðulin er 1. desember 2017


text:
Ein vika við Faroe Pride
Vegna stóra undirtøku farnu árini, verður ársins Faroe Pride størri enn nakrantíð. Í ár verður hátíðarhaldið í eina góða viku. Byrjað verður við at hita upp við fleiri fyrilestrum, filmsvísing, hugnakvøld og stórum dragshowi í Norðurlandahúsinum. Síðan endar vikan við einum braki 27. juli 2015, tá stór almenn skrúðgonga og ókeypis konsert við Enekk, Dennis Agerblad Band, Hulda, Dánjal á Neystabø og Ævintýrferðin, Konni Kass og Terji Krossteig Messell & vinum eru øll á skránni.
Faroe Pride er árliga tiltakið, har samkynd, tvíkynd, tvørkynd og teirra hinkyndu stuðlar, fáa møguleika at gera vart við seg, vísa at tey eru til, og at tey eru errin av at vera til. Hetta er samstundis eitt tiltak, ið heiðrar ymisleikan hjá øllum føroyingum, og setur fram ynski um eitt rúmligari Føroyar, har líkarættur er galdandi fyri allar borgarar.
Drúgv skrá
Ársins skrá fyri Faroe Pride er óvanliga lang. Byrjað verður longu mikudagin 22. juli, tá møguleiki er at hoyra fyrilesturin um kvæði og hinskynd mentan hjá kenda professaranum Louis-Georges Tin. Fyrilesturin verður hildin í samband við altjóða kvæðastevnuna í Norðurlandahúsinum. Hósdagin 23. juli ber til hjá áhugaðum at mála skelti til sjálva skrúðgonguna, sum verður mánadagin 27. juli. Hetta fer fram á Tekniska skúla í Havn. Sama hóskvøld hitar Sirkus Føroyar upp til ársins Faroe Pride við Kára Jacobsen sum DJ.
Upphiting í Norðurlandahúsinum
Vikuskiftið 24. og 25. juli verður Norðurlandahúsið vent á høvdið. Við bæði gaman og álvara verður kynssnaring fyri fyrstu ferð í Føroyum sett á dagskránna. Orð og fyribrigdi so sum tvørkynd, dragqueen, transvestitt, intersex, queer, dragking, crossdresser, kynsligur samleiki og sannføring fara at fáa eina sakliga, virðiliga og undirhaldandi viðgerð.
Fríggjakvøldið 24. juli verður kynssnaring í Útnorðuri sett í miðdepilin umvegis filmsframsýning, pallborðsfund, fyrilestrar og kjak. Leygarkvøldið er stórfingið dragshow á skránni við Dennis Agerblad Band (FO/DK), Nuka tha Diva (GL) og Iwona Kok (IS). Fyrireikarnir vænta eitt minnisvert tiltak, ið ikki áður hevur sæð sín líka her á landi.
Skrúðgonga og ókeypis familjukonsert
Mánadagin 27. juli er tíð til sjálva Faroe Pride skrúðgonguna. Eins og undanfarin ár, fer mannamúgvan at hoyrast og síggjast aftur, og ætlanin er veruliga at seta lit á Havnina henda seinnapartin í juli. Skrúðgongan er ikki einans ætlað LGBT-limum, men øllum føroyingum, ið ynskja eitt rúmligari og meira fjølbroytt samfelag, sum gevur pláss og javnrætt til allar sínar borgarar.
Byrjað verður við Gundadalshøllina kl. 15.00, har hitað verður upp. Síðan verður gingið oman gjøgnum miðbýin, har endað verður niðri á Skálatrøð. Har verður skipað fyri stórari ókeypis konsert og familjuvinarligum undirhaldi. Tey luttakandi á ársins konsert verða: Enekk, Dennis Agerblad Band, Hulda, Dánjal á Neystabø og Ævintýrferðin, Konni Kass, og Terji Krossteig Messell & vinir. Ymiskar røður verða eisini á skránni. Tey vitjandi fáa somuleiðis møguleika at njóta stóra tivoliøkið hjá Tórshavnar Ítróttaráð á Skálatrøð, sum aftur í ár verður sett upp til ólavsøkuna.
Ómøguligt uttan stuðul
Tórshavnar kommuna hevur frá fyrsta degi verið størsti og trúgvasti stuðul hjá LGBT Føroyum og ikki minst Faroe Pride. Uttan praktiskan og fíggjarligan stuðul frá Tórshavnar kommunu, hevði tað ikki verið møguligt at skipa fyri Faroe Pride árliga. Síðstu árini er eisini gott samstarv við Tórshavnar Ítróttaráð fingið í lag. Alt hetta ger, at Tórshavnar kommuna, og Tórshavn sum býur og høvuðsstaður, í dag gongur á odda, tá tað snýr seg um fjølbroytni og rúmligheit í Føroyum. Norðurlandahúsið í Føroyum hevur somuleiðis verið ein jaligur viðleikari ígjøgnum árini, og var enntá vertur fyri allarfyrsta Faroe Pride tiltakinum í 2005.
Framvegis ongin javnrættindi vunnin
Túsundtals føroyingar hava undanfarin ár luttikið á Faroe Pride. Hesi fólk hava kravt javnrættindi fyri allar føroyingar, og eitt nú, at føroyska hjúnabandslógin verður dagførd. Men meirilutin av politiska landslagnum hevur valt at lata oyrini aftur. Bardagin fyri javnrættindum í Føroyum er tískil langt frá vunnin. LGBT Føroyar heitir tí á allar føroyingar, ið ynskja eitt fjølbroyttari, rúmligari og javnrættari Føroyar, um at møta fjølment upp til Faroe Pride 2015, og gera okkara fólkavaldu, ið skjótt standa fyri nývali, varug við, at Føroyar skal vera fyri øll!
Skrá fyri Faroe Pride vikuna 2015:
Týsdagin 21. juli – Sirkus Føroyar
Kl. 20.00 Filmsframsýning av klassiska dokumentarfilminum “Paris Is Burning” frá 1990 um bøssaundirgrundina í New York í áttatiárunum, har drag og voguing veruliga vórðu ment til tað, sum vit kenna í dag.
Mikudagin 22. juli – Norðurlandahúsið (International Ballad Conference 2015)
Kl. 8.30 Fyrilestur við Louis-Georges Tin: The End of the Heroic Ballads and the Beginning of Heterosexual Culture
Professarin Louis-Georges Tin hevur skrivað fleiri bøkur um kynslívssøguna, íroknað eina orðabók um homofobi (“Dictionnaire de l’homophobie”) og “The Invention of the heterosexual culture”. Harafturat hevur hann stovnað Altjóða dagin ímóti homofobi og transfobi, sum nú verður hildin í meira enn 100 londum. Hann hevur eisini tikið stig til átakið um eina alheims avkriminalisering av samkyndleika, ið var grundarlagið undir fyrstu deklaratiónina hjá ST um málið í 2008.
Hosdagin 23. juli – Tekniski skúli í Tórshavn
Kl. 17.00 Skeltamáling
Kom og hjálp okkum at mála skelti til Faroe Pride 2015. Ókeypis te/kaffi og kaka.
Kl. 21.00 Pride upphiting í Sirkus Føroyar (Kári Jacobsen diskar)
Fríggjadagin 24. juli – Norðurlandahúsið (Pride Weekend 2015)
Kl. 17.00 Fyrilestur við Eileri Fagraklett: Kynssnaring í søgu og samtíð
Kl. 17.30 Fyrilestur við Uglu Stefaníu Kristjonudóttir Jónsdóttir úr Íslandi: Mítt lív sum tvørkynd
Kl. 18.15 Pallborðsfundur: Katrin Kallsberg tosar við Sofíu M. J. Høgnesen (Føroyar) og Uglu S. K. Jónsdóttur (Ísland) um tvørkyndleika í Útnorðuri.
KL.19.00 Steðgur (Smakka hevur opið)
Kl. 20.00 Filmsframsýning: Nuka – Eskimo Diva
Nýggi dokumentarfilmurin “Nuka – Eskimo Diva” er upptikin yvir 4 ár og fylgir grønlendska Nuka Bisgaard, sum berjist fyri at vera tann, sum hon/hann er. Ein tvørkyndur yvirklassa grønlendingur, ið ikki dugur móðurmálið. Nuka brýtur upp úr nýggjum og er fyri summar grønlendingar provokerandi. Nuka møtir tí ymiskum avbjóðingum á hesi 4 ára longu leiðini at finna seg sjálvan, sín samleika, sína sannføring og sítt pláss í einum skjótt broytandi Grønlandi.
Kl. 22.00 Q&A
Aftaná filmin svara Nuka og leikstjórin Lene Stæhr spurningum um filmin.
Leygardagin 25.juli – Norðurlandahúsið (Pride Weekend 2015)
Kl. 20.00 Norðuratlantiskt Dragshow
Dennis Agerblad Band (FO/DK), Nuka tha Diva (GL) og Iwona Kok (IS) – Kostnaður 180 kr
Kl. 23.00 Aftershow í Sirkus Føroyar (Kári Jacobsen diskar)
Mánadagin 27. juli – Miðbýurin í Tórshavn
Kl. 15.00 Faroe Pride skrúðgonga
Kl. 15.45 Ókeypis Pride konsert á Skálatrøð


text:
Høvuðsstaðarkommunan og størsta kommunan í landinum er vaksin nógv seinnu árini, og hetta setir stór krøv til umsitingina at fylgja við og brynja seg til tær framtíðar avbjóðingar, sum ein stór og týðandi kommuna altíð hevur. Ikki minst innan tekniska økið, har tað er so avgerandi at fylgja við í menningini innan øll hugsandi økir.
Undir heitinum “Ein kommuna í stórum vøkstri” er Tekniska fyrisiting í Tórshavnar kommunu komin við síni fyrstu ársfrágreiðing, ið lýsir virksemið og tær avbjóðingar, sum fyrisitingin og harvið kommunan hevur. Somuleiðis lýsir ársfrágreiðingin øll høvuðsøkini, ið fyrisitingin umsitur og rekur.
Ongantíð áður er bygt so nógv í Tórshavnar kommunu. Í 2016 vóru umleið 300 byggiloyvir til sethús og aðra bygging givin, og hetta er tað mesta nakrantíð. Enn meira ferð er komin á eftir ársskiftið, har tað fyrstu fýra mánaðirnar vórðu givin umleið 120 byggiloyvi. Fram til 2015 og nøkur ár aftur lá árliga talið um 200.
Umframt økta virksemið í føroyska samfelagnum sum heild, eins og vit ongantíð áður hava verið fyri so stórum fólkavøkstri, har vit sambært Hagstovu Føroya á vári 2017 fyri fyrstu ferð fóru upp um 50.000 fólk í Føroyum, er eisini ein onnur orsøk til tær mongu umsóknirnar um byggiloyvi. Tann 1. januar komu í gildi nýggjar byggireglur í Føroyum, ið taka støði í Bygningskunngerðini 2017, nevnd BK17, sum setir strangari krøv til bygging. Serliga tá ræður um orku og umhvørvi, sum millum annað merkir betri bjálving av húsum og øðrum bygningum.
Við støði í verandi kommunuætlan kunngjørdi Tórshavnar kommuna á heysti 2014, sum í løtuni verður dagførd, eina ætlan fyri vøkstur og menning fram til 2030. Kommunuætlanin fevnir um mál fyri fysisku planleggingini. Til dømis, hvussu kommunan skal vaksa, býti millum bústaðir, vinnumenning, infrakervi, náttúruvernd, landbúnað og annað. Endamálið við ætlanini er at menna høvuðsstaðarkommununa og skapa best møguligar karmar fyri hvønn einstakan borgara.
Ein nýmótans kommuna má og skal hava eitt væl útbygt infrakervi og tað, sum hartil hoyrir. Tað veri seg vegir, vatn, spillvatn, kloakkir og alt, sum hevur við tað tekniska økið at gera. Tekniska fyrisiting hevur sett sum mál at nýmótansgera tað tekniska infrakervið til gleði fyri borgaran, eins og hetta gjarna skuldi tiltrekt nýggjar borgarar at seta seg niður í Tórshavnar kommunu.
Tekniska fyrisiting í Tórshavnar kommunu er býtt upp í seks ábyrgdarøkir, sum eru Verkætlanir, Bygging og Umhvørvi, Býarskipan, Húsaumsiting, Teknikk & Verkløg og Kommunala Orku & Brennistøðin. Fyrisitingin ræður yvir eini játtan á 216 mió. krónur og hevur umleið 210 fólk í starvi.
Frágreiðingin kann lesast HER


text:
Arbeiðs- og brunaeftirlitið
Arbeiðs- og brunaeftirlitið er arbeiðs- og brunaeftirlitsmyndugleiki landsins.
Høvuðsuppgávurnar hjá Arbeiðs- og brunaeftirlitinum eru støðugt at betra arbeiðsumhvørvi á øllum føroyskum arbeiðsplássum, umframt at virka fyri brunatrygd.
Stovnurin er partur av málsøkinum hjá Samferðslumálaráðnum.
Arbeiðs- og brunaeftirlitið fremur eftirlitsvitjanir, leiðbeinir pørtunum á arbeiðsmarknaðinum, stovnum, feløgum og persónum. Arbeiðs- og brunaeftirlitið skrásetur og granskar vanlukkutilburðir og ráðgevur landsstýrismanninum viðvíkjandi arbeiðsumhvørvismálum, brunatrygd v.m.
Hetta verður gjørt fyri at stuðla undir arbeiðstrygd og brunatrygd í føroyska samfelagnum.
Virkað verður fyri fyribyrging av kropsligum og sálarligum arbeiðsskaðum og sliti. Arbeiðsumhvørvi og brunatrygdin skal fylgja við menningini í samfelagnum, og grundarlag skal skapast fyri, at partarnir sjálvir loysir trygdar- og heilsuspurningar.
- Løgtingslóg um arbeiðsumhvørvi við tilhoyrandi kunngerðum
- Løgtingslóg um kavaravinnu við tilhoyrandi kunngerðum
- Løgtingslóg um spreingievni
- Løgtingslóg um tiltøk at minka um royking við tilhoyrandi kunngerð
- Lóg um løggildar vektir og nøgdarmátarar
- Løgtingslóg um tilbúgving (kapittul 8 um fyribyrging og annað)
- Løgtingslóg um fýrverk við tilhoyrandi kunngerð


text:
Heri Joensen og Hanus Kastalag spæla vertligar vísir og sangir, á Blikk Cafe´ini leygarkvøldið, 28 apríl. Byrja verður á miðnátt. Ókeypis atgongd.
26.04.2007
Leygarkvøld á Blikk
- Rundkoyring úr sævarmálanum
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík


text:
Róðrarhugað hittast leygardagin í neystinum á Glyvrum
Seinrapartin leygardagin - 29.12.12 - frá 15-17, skipar Kappróðrarfelagið NSÍ fyri kunningarátaki í neystinum Niðri á Støð á Glyvrum. Øll, ið hava áhuga fyri rógving og felagnum, eru hjartaliga vælkomin, og vón nevndarinnar er, at so mong sum yvirhøvur gjørligt geva sær stundir at vitja felagið hendan dagin.
23. mai í ár var aðalfundur í felagnum, og nýggja nevndin skipaði seg við Eyðuni Petersen sum formanni. Harumframt sita Annika Tórbjarnardóttir, Tórbjørn Jacobsen, Magni Lamhauge og Bjarki Danielsen í nevndini og varalimir eru Eiler Lamhauge og Rodmundur Nielsen. Nógv innanhýsis virksemi hevur verið í felagnum, og nevndin og varalimirnir hava síðani summarfrítíðina verið saman at kalla hvørja viku.
Mesta virksemi hevur snúð seg um at skipa róðurin á Eystanstevnuni í summar og at tryggja felagið fíggjarliga, fyri at fáa ítróttina – rógvingina - á eitt munandi hægri støði enn hesi seinastu árini, tí tað er ongin loyna, at gulu bátar felagsins hava verið alt ov lítið eyðsýndir á føroyskum firðum og vágum í alt ov rúma tíð.
Leygardagin fer nevndin at greiða frá virkseminum síðani aðalfundin, og um hvørjar ætlanir felagið hevur higani og frameftir. Felagssangur og eitthvørt til ábits verður eisini. Av serligum týdningi er tað, at ungdómar og eldri, sum hava áhuga fyri at rógva í 2013, møta so fjølment sum gjørligt, soleiðis, at endamál felagsins – ítróttin – aftur kemur til heiður og æru.
Felagið búleikast á Glyvrum, felagshúsið er har, men hetta merkir ikki tað, at felagið á nakran hátt hevur nágreinað seg til bara at virka í egnum grannalagi. Nevndin staðfestir, at ítróttaliga upptøkuøkið er óavmarkað og á ongan hátt er tengt at kommunumørkum og øðrum landafrøðiligum avmarkingum.
Annars skal boðast frá, at Róðrarsamband Føroya hin 5. januar 2013 hevur lænt neystið á Glyvrum til úttøkukapping ávegis fram ímóti heimsmeistarakappingini í inniróðri, sum verður fyriskipað í Boston í USA til várs, eisini um hetta fæst meiri at vita leyardagin.
Kappróðrarfelagið NSÍ


text:
Vit vóru omaná allan dystin og longu í sjeynda minutti legði Heidi Sevdal okkum framum. Tíggju minuttir seinni økti Eyðvør Klakstein til 2-0
Stutt fyri hálvleik setti Álsa Johannesen tingini uppá pláss við frálíkum málið til 3-0. So var eingin vegur aftur hjá gestunum, og fyri so vítt var talan um fullan valuta fyri ómakin.
Gongdin í seinna hálvleiki var nakað tann sama sum í fyrra, og beint fyri tímaslagið stútaði Lív F. Arge bóltin í málið til 4-0
Fýra minuttir eftir tímaslagið skoraði Heidi Sevdal sítt seinna- og okkara fimta mál. Stutta løtu aftaná bleiv hon skiftu út við Saritu Mariu Mittfoss.
Einasta minussið var at gestirnir, aftaná eina verjuvillu, sluppu at minka um munin, men einki er at ivast í, at okkara kvinnur eru væl fyri og duga væl at spæla hvørja aðra góða.
Sjálvandi bleiv tað eitt sindur meira hips um haps í seinna hálvleiki, men ivi var ongantíð um sigurin, ið var fult uppiborðin.
Leygardagin kl. 15.00 spæla okkara kvinnur móti Montenegro og væntandi verður áskoðarafjøldin, ið annars var á góðari leið hóskvøldið, trivaligari.
Hjartaliga til lukku við flotta sigrinum og takk fyri góða undirhaldið.
Koyr á, Førpuar !!!!
HAGTØLINI
HM undankapping: hósdagin 6. apríl 2017 kl. 19.30 á Tórsvølli
Føroyar – Luksemburg 5-1
1-0 Heidi Sevdal 7’
2-0 Eyðvør Klakstein 18’
3-0 Ásla Johannesen 37’
4-0 Lív F. Arge 54’
5-0 Heidi Sevdal 64’
5-1 Jessica Birkel 88’
Liðið: Anna Hansen – Birna Johannesen, Lív F. Arge, Súsanna Maria Hansen, Heidi Sevdal (Sarita Maria Mittfoss 67), Ása Johannsen (Jónvá Hentze 78), Eyðvør Klakstein, Rannvá Andreasen (liðsk.) (Milja Simonsen 58), Olga Kristina Hansen, Maria Thomsen og Ans Sevdal
Óbrúktur eykaleikarar: Monika Biskopstøð – Birita Nielsen, Sigrun Kalsoy Kristiansen og Elisabeth Vang
Venjari: Pætur S. Clementsen
Dómari: Petra Chuda (SVK)
Hjálpardómarar: Ivana Lesková (SVK) og Natalie Aspinall (ENG)
4. dómari: Sarah Garratt (ENG)


text:
Neyðugt at hækka oljuprísin
Grundleggjandi trupulleikin hjá oljufeløgunum er, at tað er vorðið so dýrt at fáa oljuna upp.
Tað skrivar Seadrill í ársfjórðingsfrágreiðing síni sambært Dagens Næringsliv.
Hóast øktar inntøkur og vinningsbýti, fall partabrævavirðið í keypskálanum í Oslo bæði í gjár og fyrradagin.
Orsøkin eru millum annað framtíðarútlitini, sum felagið sjálvt sær tey í frágreiðingini.
Døpur tøl
Kostnaðirnir fyri hvørja framleidda tunnu av olju rúka upp í loft, og stóru oljufeløgini stríðast við at lúka krøvini hjá bæði bankasambondum og partaeigarunum.
Síðani 2005 eru 314 nýggir boripallar komnir inn á marknaðin. Tilsamans umboða teir íløgur upp á 114 miljardir dollarar og hava økt heimsins flota av boripallum við 53 prosentum.
Samstundis er heimsframleiðslan av frálandaolju minkað úr 24 miljónir tunnum um dagin til 22,5 miljónir tunnur um dagin.
Síðani 2003 er talið á boripallum við sáttmálum í Norra økt við 174 prosentum.
Í sama tíðarskeiði er framleiðslan fallin 18 prosent.
- Hetta gevur eina sera góða mynd av stóru avbjóðingunum hjá oljufeløgunum. Heimurin hevur í dag brúk fyri munandi fleiri boripallum til tess at útvinna eina tunnu av olju enn hann gjørdi fyri bert tíggju árum síðani, skrivar Seadrill og staðfestir, at hetta upp á stutt sikt eru góð tíðindi hjá boripallafeløgunum.
Í dag er brúk fyri 130 ultradjúpvatnsboripallum fyri at fáa eina ultradjúpvatnsframleiðslu upp á eina miljón tunnur.
Oljuprísurin upp
Samstundis økist heimsins orkutørvur í tíggjuárunum, ið koma. Olja og gass skal sambært altjóða orkustovninum IEA og øllum øðrum greiningum standa fyri tveimum triðingum av hesi nýtsluni.
Og nú fella íløgurnar hjá øllum teimum stóru oljufeløgunum. Kostnaðirnir eru øktir munandi ár eftir ár, og torførari er nú at útvega kapital til útbyggingar, hóast ein støðugan høgan oljuprís.
- Avleiðingin er, at bíleggingarnar av nýggjum boripallum halda uppat, og hetta fer at fáa avleiðingar fyri útveganirnar trý til fimm ár seinni. Tað sóu vit í 2012 og 2013, tá avleiðingarnar av fíggjarkreppuni komu, skrivar Seadrill.
Heildarstøðan á marknaðinum gevur grundarlag fyri einum hægri oljuprísi, heldur Seadrill.
Nevndin í Seadrill heldur, at marknaðarrákið fer at hava við sær lægri oljuframleiðslu í árunum sum koma. Saman við einum sum heild trýstum marknaði og politiskum ótryggleika í fleiri oljuframleiðandi londum, kann hetta elva til hækkingar í oljuprísinum.
Sannlíkt er, at næsta økingin í framleiðsluni er treytað av einum hækkandi oljuprísi. Alternativt noyðast oljufeløgini at stytta um tíðina frá tí at olja er funnin til farast kann undir framleiðsluna, so betrast kann um kapitaltilgongdina.
Nevndin í Seadrill vísir á støðuna millum 2003 og 2013, tá ein hækking av oljuprísinum úr 30 til 110 dollarar fyri tunnuna fíggjaði ein framleiðsluvøkstur upp á 10 miljónir tunnur um dagin.


text:
Førleikastovan
Tað er týdningarmikið í dagliga arbeiðinum í skúlanum, at hjálp og ráðgeving er tøk og skjótast gjørligt kann verða veitt:
- Førleikastovan er bindiliðið millum skúlan og Sernám
- Førleikastovan luttekur í kanningum og útgreinandi virksemi og ger virksemisætlanir.
- Førleikastovan er við í arbeiðinum at samskipa serundirvísingina.
- Førleikastovan kann veita næmingum, foreldrum og lærarum ráð, um trupulleikar eru innan læring og trivna.
Førleikastovan er mannað við serlærara, lesivegleiðarar, orðblindalærara, støddfrøðivegleiðara, AKT lærara (Atferð - Kontakt - Trivnaður) og SSP lærara (Skúli - Sosialir myndugleikar - Politi)
Starvsfólk
Sylvia Thomsen, serlærari, lesivegleiðari
Maud Benjardøgg, serlærari, lesivegleiðari, AKT
Sølvi Andreasen, orðblindalærari, SSP-lærari


text:
Vit hava tann mest orkusparandi føroyska ketilin, sera orkusparandi, friðarligur og gevur nógv heitt vatn til brúsuna.
Alternativ orka.
Vit hava hitapumpur og annað ið hoyrir undir alternativa orku.
Hitapumpur fáast í ymiskum útgávum, eitt nú tær ið blása heita luft ( vanliga nevnd luft til luft), ella luft til vatn.
Luft til vatn hitapumpan hevur eina “ hitaflatu” við viftu í, ið skal standa úti, og inni verður eitt skáp við einum hitavekslara í sett upp.
Verandi hitaskipan í húsunum verður bundin inn á hitavekslaran.
Aðrir møguleikar.
Ventilatións- skipan fæst eisini við innbygdari hitapumpu.
Hetta hevur tann fyrimunin at tað ikki er nakað ið stendir úti og rustar ella á annan hátt verður merkt av veðurlagnum, men luftin verður tikin inn í ventilatións-kassan, áðrenn hitapumpan skal gerða sítt arbeiði.
Møguleikarnir eru fleiri, vit vegleiga fegin!
Ring ella støkk inn á gólvið fyri at frætta meira.
www.jydepumpen.dk


text:
Nei, okkara næsti granni er Rona (ella North Rona)
Earth Google: North Rona, Sula Sgeir og Hetland
Rona er ein oyggj, sum er 120 ha. Rona er nakað størri enn Lítla Dímun, sum er 84 ha.
Rona og Sula Sgeir eru partur av Ytru Hebridunum.
Onki fólk býr á Rona, men fólk hava búð har.
North Rona, Ytru Hebridurnar
Meiri kann lesast á WikiPedia:
Rona
Sula Sgeir
Foula
Oyggin Rona er nevnd í 17. ørindi í kvæðinum "Norska Løva":
To Ejland måtte vi
med sorg igennem drive,
Boro og Rona sig,
om du dem vil beskrive,
der vi vor juledag
igennem måtte gå,
Gud hjælp os i den sag
alt på den bølge blå.


text:
Trygdarbelti í bili
Sambært lóg skulu øll vera íbundin trygdarbelti í bili. Ert tú 15 ár ella eldri hevur tú sjálv/ur ábyrgd av at binda teg í. Tú fært bót, verður tú tikin av løgregluni, og tú ikki situr í trygdarbelti.
Børn upp til 135 cm skulu vera íbundin góðkenda trygdarútgerð, sum hóskar til aldur og stødd á barninum. Bilførarin hevur ábyrgd av, at børn upp til 15 ár eru rætt íbundin. Eru tey ikki tað, kostar tað eitt klipp í koyrikortið hjá bilføraranum umframt eina bót.
Les meira um børn og trygdarútgerð í bili.


text:
Í 2005 var fyrsta Faroe Pride hildin í Føroyum. Tað var felagsskapurin Friðarbogin, ið stóð fyri hesum, og gingu tey tá frá Norðurlandahúsinum oman til Speaker’s Corner á Vaglinum. Síðani tá er Friðarbogin givin sum felagsskapur, men LGBT Føroyar hevur tikið við, og hava tey hildu regluligar Faroe Pride gongur tann 27. juli síðan 2012. Í ár verður tann 8. Faroe Pride sum vant eisini hildin 27. juli.
– Tað er ikki av tilvild, at vit valdu at leggja Pride’ina dagin fyri ólavsøku, greiðir Eiler Fagraklett, nevndarlimur í LGBT Føroyar, frá.
– Hetta er fyri at vísa, at vit eisini eru ein partur av føroyska samfelagnum og tjóðini, og tí skulu vit eisini vera umboðaði á tjóðarhátíðini.
At halda gonguna dagin fyri ólavsøku er eisini praktiskt, tí um hetta mundið eru altíð nógvir føroyingar heima og veðrið ofta til vildar.
Eiler greiðir frá, at síðan tey byrjaðu aftur við Faroe Pride í 2012, hevur undirtøkan ligið um eini 5.000 fólk, sum hann rópar “ta trúgvu kjarnuna”. Og á hvørjum ári legst afturat.
Sambært Eiler er tað týdningarmikið fyri LGBT, at Pride’in eitur Faroe Pride, og ikki Gay Pride, eins og hon ger í flestum øðrum londum.
– Vit vilja fagna ymiskleikanum og øllum teimum sum eru øðrvísi, og ikki bara okkum LGBT’arum, eins og at vit øll skulu kunna kenna okkum errin av at vera tann man er í Føroyum.
Faroe Pride í ár er tó nakað serligt. Hetta er fyrsta Pride, sum verður hildin, síðan samkynt hjúnalag er blivið samtykt í Føroyum, og tí verður denturin á Pride’ini í ár lagdur meira á hátíðarhald, heldur enn mótmæli. Hetta er ein stórur sigur fyri LGBT-samfelagið í Føroyum.
– Vit hátíðarhalda, at vit hava fingið innivist í føroysku á lóggávuni og at vit støðugt vinna hjørtuni á alsamt fleiri føroyingum, greiðir Eiler frá.
Hann slær tó fast, at hóast nú er tíð at hátíðarhalda, at ein týdningarmikil bardagi er vunnin, so er stríðið móti stigmatisering av LGBT’arum og fyri normalisering ikki vunnið enn.
Til Faroe Pride í ár hevur LGBT-felagsskapurin bjóðað fyrrverandi forsætisráðharra Íslands, Jóhonnu Sigurðardóttir, og konu hennara, Jónínu Leósdóttir, at koma og halda gestarøðuna. Tær vóru á embætisvitjan í Føroyum í 2010, og nógv rok spurdist burturúr einum døgurða við táverandi løgtingslimum, tí ein teirra, Jenis av Rana, ikki vildi møta upp, vegna kynsligu sannføringina hjá Jóhonnu og Jónínu. Við at bjóða teimum til Føroya aftur at halda røðuna til Pride, vil LGBT Føroyar vísa Jóhonnu og Jónínu, at Føroyar eru broyttar, og fagna hesi broyting saman við teimum.


text:
Seinasta árið er fólkatalið í Føroyum vaksið við 765 fólkum. Av teimum búsettust 411 í Tórshavnar kommunu.
Fólkatalið vaks í 18 kommunum, var óbroytt í tveimum og minkaði í níggju. Nógv tann størsti vøksturin í tali var í Tórshavnar kommunu við júst 411 fólkum – hetta er 54% av fólkavøkstrinum fyri alt landið, upplýsir Hagstova Føroya.
Lutfalsliga var størstur vøkstur í Skálavíkar kommunu við 10%. Í Suðuroy var munandi minking í Hvalbiar, Porkeris og Hovs kommunum, men vøkstur í hinum kommunum. Serliga í Vágs kommuna dregur alla oynna upp á ein hampiligan vøkstur. Av miðalstóru kommunum var minking í Vestmanna, Nes og Eiðis kommunum.


text:
Magnus Heinason gjørdi í juni ein túr, har botnurin varð filmaður. Endamálið var at finna korallir undir Føroyum. Hetta var í sambandi við eina norðurlendska verkætlan um viðbreknar leiðir. Av teimum 53 upptøkunum vórðu korallir sæddar á fimm upptøkum. Hetta var norðanvert Suðuroyarbanka, skrivar Havstovan á heimasíðu síni.
Sokallaður ostabotnur varð sæddur á 19 støðum. Væntandi høvdu fleiri korallir verið sæddar, um kaðalin hevði verið longri. Upptøkurnar vóru somikið góðar, at til bar at síggja fisk og smálutir á botni. Botnurin var sum heild reinur, tó at gamal línureiðskapur varð sæddur viðhvørt.
Kelda: Hav.fo


text:
- Tá umstøðurnar hava lagað tað soleiðis, at tað ikki ber til hjá Páli at luttaka undir føroyska Merkinum, er at frøast um, at hann hóast hetta umboðar føroysku ítróttatjóðina á siðiligan og virðiligan hátt og ikki dylur fyri, at hann fyrst og fremst er føroyingur.
Soleiðis sigur forsetin í ÍSF í einari heilsan til Pál Joensen.
Hóast Ítróttasamband Føroya enn ikki hevur fingið limaskap í altjóða olympiska felagskapinum IOC, so er føroysk ítrótt umboðað í Rio. Fremsti svimjari okkara, Pál Vitalis Joensen, luttekur á øðrum sinni í danska OL-hópinum og skal fríggjadagin royna seg á 1.500 metra teininum. Og tað er í hesum sambandi, at ÍSD-forsetin takkar Páli fyri at umboða Føroyar kortini.
- Pál hevur verið sera gott umboð fyri føroyska ítrótt. Í EM og HM-kappingum hevur hann víst, at hann er millum fremstu svimjarar í heiminum, og at tað ber til við áræði, vilja og miðvísari venjing at røkka langt, hóast ein kemur frá fámentari tjóð. Ítróttasamband Føroya ynskir Páli alt tað besta í Rio í vónini um, at úrslitið verður gott, skrivar Elin H. Joensen, ÍSF-forseti á heimasíðuni.
Skal Pál koma í finaluna, sum verður leygardagin, skal hann svimja av tí besta, hann nakrantíð hevur svomið. Sama hvat nummar í røðini Pál enn verður, so er eingin ivi um, at hann er og altíð hevur verið góð fyrimynd fyri okkum øll – ung sum eldri, sigur Elin Heðinsdóttir Joensen.
- Ein fyrimynd, ið hevur prógvað, at ert tú til reiðar at geva alt tað, tú kanst fyri ítrótt tína, so fært tú eisini góð úrslit.


text:
Vestmanna: Ovari Vegur - Toftavegur 2.byggistigstig - sáttmáli
vinna11-04-2017 - 13:14 - Jóanis Nielsen
Ovari Vegur - Toftavegur 2. byggistig - sáttmáli undirskrivaður
Framhald av vegarbeiðinum á Ovara Vegi og Toftavegi heldur nú fram.
Tá 2. byggistig av hesum vegarbeiði varð liðugt projekterað, bað kommunan um tvey framíhjá boð.
Tekniska Nevnd samtykti at fylgja tilmælinum um at fara í sáttmálasamráðingar við Kreton, sum hevði lægsta boðið. Nú eru samráðingarnar liðnar og arbeiðstøkusáttmáli varð undirskrivaður við Sp/f Kreton 6. apríl.
Sambært tíðarætlaninni byrja fyrireikingarnar í dag, og arbeiðið skal verða liðugt 7.juli.
Framíhjá boðini, sum komu inn í viku 11, vóru hesi:
Sp/f Konsaxkr 1.572.783
Sp/f Kretonkr 1.377.300
Metingin varðkr 1.500.000


text:
Í Varðanum hesaferð taka vit yrkingar úr eystri og úr vestri. Vit hava sera góðar yrkingar úr Estonia, Norra, Føroyum, Belgia, Íslandi, Russlandi og Bulgaria. Eisini er samfelagskjak úr Bretlandi og Føroyum, millum annað kjak um skrásett parlag úr seinasta Varða. Og so er ikki neyðugt at siga, at vit sjálvandi eisini hava nýskrivaðan og nýyrktan skaldskap eftir tey, ið eru yngri enn 30 ár. Harumframt eru ummæli av bókum og listaframsýningum, eins væl og umsettur skaldskapur úr verðinsbókmentunum í 20. øld.
Varðin roynir altíð at fáa tey ungu og ókendu fram í ljósmála, og tað gera vit eisini hesaferð við eini sera vakrari permumynd eftir tann ókenda og stak dugnaliga listamálaran Terja Hentze av Tvøroyri.
Myndirnar hjá Terja eru ekspressionistiskar manifestatiónir, ofta við ljósi og strikum, ið ímynda hugnám úr øðrum dimensiónum. Hann málar eisini landsløg við abstraktum og dreymakendum ísletti. Terje hevur ofta framsýningar, og fyri tíðina hevur hann málningar í Smyrli, og teir vera hangandi sum partur av Heystframsýningini til desembur.
Varðin hevur eisini eitt tilboð til vanliga føroyingin:
10 teir fyrstu nýggju haldararnir fáa eina gávu. Meldast kann til á: vardin@mail.fo við navni og bústaði. Tað kostar 200 kr um árið. Verður Varðin keyptur í bókahandlunum, kostar hvørt hefti 95 kr. (te. 380 kr um árið)
Vinaliga
blaðstjórin


text:
Jóannes Kjølbro
Jóannes Kjølbro (føddur 1958), er ein føroyskur verkfrøðingur og rithøvundur. Hann er sonur Ewald og Gerdu Kjølbro, Klaksvík, giftur við Selmu Ranghamar. Hann vaks upp í Klaksvík, tók studentsprógv í Hoydølum 1978 og prógv sum sivilverkfrøðingur við DTU í Keypmannahavn í 1984. Síðan tók hann prógv í HD (R) við Sydjydsk Universitetscenter í Esbjerg í 1996.
Síðan 1984 hevur hann starvast sum verkfrøðingur, frá 1991 innan oljuvinnu fyri Maersk. Í hesum sambandi hevur hann arbeitt í Danmark, Singapore, Suðurkorea og Qatar og í styttri tíðarskeiðum á offshore oljuplatformum. Hann hevur skrivað nakrar greinar um tøknilig evni í samband við altjóða tøkniligar ráðstevnur. Í 2004 gav hann út skaldsøguna "Meðan sólin í eystri roðar".
Útgávur[rætta | rætta wikitekst]
- 2004 - Meðan sólin í eystri roðar, skaldsøga


text:
Jan Müller
15.03.2017 - 21:58
"Hóast vit framvegis ynskja ein grønan profil fyri Føroyar, so halda vit, at oljuleiting er ein náttúrligur partur av okkara menning, og at tað eru onnur lond, sum hava tørv á okkara olju. Tá skal møguleikin fyri at fáa oljuna upp úr undirgrundini sjálvandi vera til steðar. Tí vilja vit geva hesum uppskotum ta bestu viðgerð," segði framsøgumaðurin hjá Sjálvstýri, Jógvan Skorheim, tá hann í farnu viku viðgjørdi uppskot til nýggja leitiútbjóðing eftir olju. Hann kundi sum heild taka undir við uppskotinum og segði m.a.:
”Grundleggjandi er tað gott, at man aftur fer at seta fokus á at fara undir aftur oljuleiting undir Føroyum. Tað er eisini gott, at man roynir at gera eina smidligari skipan, so landsstýrismaðurin hevur fleiri heimildir, og soleiðis at tað ikki verður ein spurningur at fara aftur í løgtingið, hvørja ferð eitt loyvi gongur út ella trupulleikar eru við einum ella øðrum.”
Eyðun Elttør við at leggja lunnar
Jógvan Skorheim fegnaðist um oljutilgongdina higartil og lat í hesum sambandi eisini orð fella um leiklutin hjá fyrsta landsstýrismanninum í oljumálum, Eyðun Elttør, um tað mundið, tá fyrireikingarnar vórðu gjørdar til oljuleiting á sinni.
”Nú hava vit hoyrt, at lógaruppskotið til oljuleiting undir Føroyum av fyrstan tíð er sera væl evnað til og er gott handverk og vælfunderað. Onkur framsøgumaður hevur nevnt, at tað hevði verið gott, um fiskivinnan varð regulerað og gjørd uppá sama máta. Kanska hevði tað verið eitt hugskot at sett ein sjálvstýrismann til at tikið sær av at gjørt fiskvinnulóggávuna, tí tað var ein sjálvstýrismaður, sum tók sær av at gera orkulóggávuna og oljulóggávuna tann tíð tað var. Tá var tað Eyðun Elttør, sum var landsstýrismaður.
Hóast vit ikki hava funnið oljuna enn, so hevur henda lógin virkað sera væl, og tað arbeiði, sum bleiv gjørt, áðrenn hon fór at virka, var eitt øgiliga gjølla gjørt arbeiði. Tí hevur hon eisini virkað so væl í langa tíð. Tað hevur givið samfelagnum nakað væl í peningi, sjálvt um vit ikki hava funnið oljuna,” segði Jógvan Skorheim og vísti til viðmerkingarnar til uppskotið, sum siga, at tað virksemi, sum oljuleitingin hevur skapt, hevur gjørt, at vit hava fingið stórar inntøkur til samfelagið beinleiðis og óbeinleiðis, Fram til 2007 hava vit fingið 110 mill. kr. inn í inntøkum frá loyvistreytum ol.
”Beauty-contest”
Framsøgumaðurin hjá Sjálvstýri helt fyri, at tann sokallaða ”Beauty-contest” kappingin, sum hevur verið millum oljufeløgini í sambandi við loyvistillutanina, hevur eisini verið ein styrki fyri tilgongdina. Tvs. at man skal gera seg ”flottan” fyri at fáa fatur í einum loyvi.
”Har síggja vit, at tíggjutals milliónir eru latnar til undirvísing og førleikamenning. Haldi tað er áhugavert at hugsa tann vegin eisini: at kunna fáa pengar inn aðrar vegir enn bara at fáa pengar inn í fyrsta liði. Tað er ein rúgva av slíkum stuðlaðum verkætlanum, sum hava gjørt, at vit sum samfelag eru vorðin ríkari og harvið eisini hava kunnað uppraðfest okkum sum samfelag kanska eisini á einum meira persónligum støði.”
Skilagóð uppskot
Jógvan Skorheim koma til ta niðurstøðu, at bæði uppskotini, sum eru løgd fram, eru skilagóð.
”Vit eru heit fyri, at man víðkar um møguleikarnar og ger skipanina smidligari. Hóast vit framvegis ynskja ein grønan profil fyri Føroyar, so halda vit hetta er ein náttúrligur partur av okkara menning, og at tað eru onnur lond, sum hava tørv á okkara olju. Tá skal møguleikin fyri at fáa oljuna upp úr undirgrundini sjálvandi vera til steðar. Tí vilja vit geva hesum uppskotum ta bestu viðgerð.”


text:
Komandi býráðsfundur verður hósdagin 26. mai 2016 kl. 16.00.
24.05.2016
Býráðsfundurin fluttur
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
EB/Streymur hevur í kvøld gjørt sáttmála við Róa Zachariasen.
Rói er argjamaður, men hevur eisini røtur norður í Sundalagið. Hann er fyri tað mesta uppvaksin í AB, men hevur sum smádrongur spælt eitt ár við EB/Streymi.
Nú vendur hesin ungi evnagóði málmaðurin norður aftur til EB/Streym, og tað eru vit sera fegin um.
Rói hevur farna kappingarár spælt 22 dystir við AB, teir flestu við U18, men eisini nakrar við 1. deild.
Sáttmálin við Róa er fyri 2017 og 2018.
Vit ynskja Róa væl afturkomnan til EB/Streym!


text:
Barnahúsið IMBA
Endamál:
at í
Imba, uppliva og mennast vit, her er umsorgan, trivnaður, hugni, mentan, ymisk spæli og læristøð.
Gott nýggjár og vælafturkomin í ImbaVit byrja aftur mánamorgunin 15. januar 2018 klokkan 7:30.
Frítíðarskúlin er opin soleiðis: skúlaárið 2017/2018
Mánadag frá kl.12:35 – 17:00
Týsdag frá Kl.12:35 – 17:00
Mikudag frá kl.12:35 – 17:00
Hósdag frá kl.11:20 – 17:00
Fríggjadag frá kl. 11:20 – 17:00
Frítíðarskúlin hevur allar feriu og frídagar, líka sum tann fastlagda frítíðin hjá skúlanum.
Kunning:
Børnini,
sum fara í skúla summarið 2018, fara frá viku 34 at møtast í
forskúla/skúlabólki
týsmorgun,
og mikumorgun frá kl.10:00til 12:30. Um tað av onkrari orsøk ikki liggur fyri
hjá
starvsfólkinum
at hava forskúla vegna forfall, eru børnini, sum vanligt, í barnagarðsstovuni.
Sí annars undir skúlabólkurin Húsadalur.


text:
- Tíðindi, mentan og ítróttur
Kæran viðgjørd: Ljósmøðurnar fáa ikki viðhald
Í samlaðu niðurstøðuni til kæruna, ið var 23 síður, sigur Heilsumálaráðið, at talan er um sera ymisk viðurskifti, sum tað verður kært um, har tað í nøkrum førum er torført ella ógjørligt hjá HIMR at koma við einari greiðari niðurstøðu.
Samstundis, er tað heldur ikki møguligt at koma við eini samlaðari niðurstøðu, sum er eintýdd.
Skeivur móttakari
Partarnir av kæruni eru um sáttmálarbrot, og her sigur Heilsumálaráðið seg ikki vera rættan kærumynduleika, men at um ljósmøðurnar á Landssjúkrahúsinum meta, at stjórnin hevur framt áhaldandi sáttmálabrot, eiga tær at fara til Ljósmøðrafelag Føroya, sum kann taka tað upp við sáttmálapartin, sum í hesum føri er Fíggjarmálaráðið, ella felagið leggur kærurit beinleiðis fyri Fasta Gerðarrætt til støðutakan.
Ljósmøðurnar kærdu eisni um samstarvstrupulleikar við leiðslu og fakbólkar, og her sigur Heilsumálaráðið seg fara at heita á stjórnina á Landsjúkrahúsinum um at gera alt fyri at avbjóðandi samstarvstrupulleikarnir verða loystir beinanvegin.
Ljósmøðurnar sendu kæruna hálvan apríl.


text:
Fiskaaling: Við nýggju appini, Rák, ber til at síggja streymin kring Føroyar neyvari enn áður. Umframt í sambandi við sigling, útróður og fiskiskap sum heild, er appin eisini hent hjá teimum, ið hava stuttleikabátar. Somuleiðis kann hon nýtast til undirvísing av ymiskum slagi, ið hevur við sjógvin at gera.
Tá appin er fingin inn á snildfonina, er ikki neyðugt at hava internetsamband fyri at brúka hana. Og tá hon verður latin upp, vísir appin eina mynd av Føroyum, sum yvirskipað vísir, hvussu rákið er júst tá. Nýggj mynd av rákinum verður síðani roknað fyri hvønn 15. minutt. Dagur og klokka síggjast niðast á skíggjanum. Eisini ber til at fara inn í ein álmanakka, velja ein ávísan dag og so síggja rákið fyri hvørjar 15 minuttir fyri valda dagin.
Til ber at gera kortið størri og flyta tað runt við at nýta fingarnar á sama hátt, sum tá ein hyggur eftir myndum á telefonini. Pílarnir vísa rætningin á rákinum, og fýra litir vísa ymsu streymferðina. Blátt stendur fyri kyrrindum, grønt fyri einum metri um sekundið, gult fyri tveimum og reytt fyri trimum metrum um sekundið og oman fyri tað. Hetta svarar til ávikavist tvær, fýra og seks sjómíl.
Menningin av nýggju appini er ein felags verkætlan millum Fiskaaling, sum hevur staðið fyri verkætlanarleiðslu og ráðgeving, Fróðskaparsetur Føroya, ið hevur veitt grunddáta, fyritøkan Magnussen Technology, ið er tøkniligur ráðgevi, sniðgevi og forritari, meðan Statoil hevur veitt fíggjarligan stuðul til verkætlanina.
Appin, sum er ment til at virka á bæði Iphone og Android, kann heintast á heimasíðuni: www.rak.fo, har eisini ein vegleiðing er tøk.
Um tú veitst okkurt, sum VP ikki veit - skriva so til vp@vp.fo


text:
Innspælt var í Musicland Studios hjá Giorgio Moroder og co. í München í Týsklandi, og lagið hevur eisini ein greiðan evropeiskan dám við drøgum úr Kraftwerk'skum proto-techno og italo disco (Moroder kom upprunaliga úr norður-Italia). 'I Feel Love' er gamaní eitt disco lag, men tað fráboðaði so sanniliga eisini næstu áratíggjuni innan elektroniskan dansitónleik. Synth popp, house, techno o.m.a. Tað er hugtakandi hvussu futuristiskt og frískt lagið ljóðar enn tann dag í dag. Ein snøgt sagt hypnotisk samanrenning millum syntetiskar klangir, elektronisk beats og discodivasang.
Í sambandi við fjøruti ára dagin hevur Pitchfork eina fína grein um søguna handan lagið:
"...its impact reached far beyond the disco scene in which singer Donna Summer and her producers Giorgio Moroder and Pete Bellotte were already well established. Post-punk and new wave groups admired and appropriated its innovative sound, the maniacal precision of its grid-like groove of sequenced synth-pulses. Even now, long after discophobia has been disgraced and rockism defeated, there’s still a mischievous frisson to staking the claim that “I Feel Love” was far more important than other epochal singles of ’77 such as “God Save the Queen,” “Sheena Is a Punk Rocker,” or “Complete Control.” But really it’s a simple statement of fact: If any one song can be pinpointed as where the 1980s began, it’s “I Feel Love.”"Third Eye í Canterbury (plátuhandlar á leiðini #1)
Søgan um 'I Feel Love' er ikki bara søgan um lagið sjálvt, men eisini um tá eg loksins fann eitt eintak av tólvtummastakplátuni eftir áralanga leitan. Hetta hendi í plátubúðini Third Eye í Canterbury í Onglandi í november 2015. Eg og Solveig vóru stødd í býnum, tí Solveig fekk prógv handað frá University of Kent, har hon var liðug við sín master í listasøgu. Vit spákaðu okkum ein túr runt í miðbýnum, og Solveig vísti mær runt í hesum áhugaverda, søguliga og hugnaliga býi. Á høvuðsgøtuni St. Peter's Street komu vit framvið handlinum Third Eye, og vit stungu høvdini innum. Fremri parturin av avlangu hølunum var tattovør og klædnahandil, og fórt tú longur inn, komst tú til plátusektiónina. Tað loysti seg eisini, tí her var mangt og hvat at finna, og fryntligi og prátingarsami handilssveinurin og plátunørdurin Paul tók væl ímóti.
Eg bar skjótt eyga við eina tólvtummastakplátu av júst tí klassiska disco/proto-techno lagnum 'I Feel Love' hjá Donna Summer. Patrick Cowley gjørdi eitt 15 minuttir langt remix fyrst í 80'unum, og tað er á A síðuni meðan ein styttri edit útgáva er á síðu B. Eg hevði sum vera man ynskt mær plátueintak av júst hesi útgávu í langa tíð. Eg spurdi, um eg kundi sleppa at lurta eftir stakplátuni, og tað var gamaní. Paul fann ein gamlan mobilan plátuspælara fram, og so var lag á manni at lurta. Solveig fór víðari at gera ymisk ørindi, og eg var verandi. Helst sá hon tekin í sól og mána um, at hetta fór at taka eina góða løtu.
Vit báðir Paul og eg prátaðu dúgliga í ein góðan tíma, og endin var, at Paul skavaði eina heila røð av Moroder plátum og verkætlanum fram í ljósmálan. Eg fór avstað við ikki færri enn seks plátum: fýra, ið høvdu við Moroder at gera, eini Kraftwerk stakplátu og so eini Stryper (!) plátu, ið eg bara mátti keypa orsaka av miklum kult virði. Ikki er tað gerandiskostur at finna bæði Summer/Moroder og Stryper í eini og somu plátubúð!
Dagin eftir var stórsligin prógvhandan í Canterbury Cathedral, og morgunin eftir gekk leiðin víðari til Dublin í Írlandi, har vit skuldu vitja í nakrar dagar. Eisini her gingu vit nógvar góðar túrar, og so fóru vit eisini á tvinnar U2 konsertir (men tað er ein onnur søga).
P.S. Ein íslendingur, Þórir Baldursson, leikar annars við á 'I Feel Love'. Eg havi einaferð spælt á eitt hammond orgul sum hann plagdi at eiga, hetta var á spælistaðnum Græni hatturinn í Akureyri, og eg fekk at vita frá leiðaranum Hauki, at Baldursson plagdi at kalla hammondorglið "Drotningin". So er tað ikki eftir at siga.
P.P.P.S. Her er eitt DJ miks einans við Giorgio Moroder framleiddum tónleiki (inniheldur m.a. trý Donna Summer løg inkl. 'I Feel Love'). Spælt og upptikið í Sirkus í juli 2012:


text:
Um special Olympics
Special Olympics er ein felagsskapur, sum spennir um allan heim. Hesin felagsskapur arbeiðir við at skapa forstáilsi, aksept og inklusión millum fólk við og uttan menningartarn. Hetta verður gjørt við at skipa fyri ítróttavenjingum, ítróttakappingum og øðrum fyri bæði børn og vaksin við menningartarni. Hetta arbeiðið fer fram í fleiri enn 180 londum, og fleiri enn 2,5 mill.børn og vaksin við menningartarni taka lut.
Felagsskapurin hevur sín uppruna í Amerika. Tað var Eunice Kennedy Shriver, ið byrjaði við ítróttavenjingum og legum í 1962. Fyrstu leikirnir vóru hildnir í 1968. Felagsskapurin hevur ment seg nógv hesi árini: í dag eru heimsleikir fjórða hvørt ár, umframt aðrar kappingar.
Ítrótturin er í miðdeplinum, tó verður eisini arbeitt innan onnur økir; heilsu og útbúgving, arbeiðsmarknaðin og vinir- og familjuviðurskifti.
Ítróttafólk, ið luttaka í kappingum hjá Special Olympics, geva eitt lyfti:
Lat meg vinna, men klári eg ikki at vinna, so lat meg hava dirvi at royna
Føroyar hava luttikið í kappingum hjá Special Olympics síðani ár 2000 í ítróttagreinunum borðtennis, boccia, frælsum ítrótti og svimjing
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Byggjast skal ein bussterminalur í Steinatúni, og tekningarnar geva ikki rúm fyri gomlum trøum. Tí mátti eitt av teimum eyðkendu trøunum beint norðan fyri Føroya banka fellast í dag.
Talan er um træið, sum hevur staðið á staðnum, har Karl F hevði handil. Handilin hjá Karl F. varð tikin niður í 1977, men træið slapp at standa eftir. Nøkur fólk vilja vera við, at træið tá var friðað, eftir ynski frá eftirkomarum, men tað hevur ikki eydnast at uppspurt nærri um tað.
Træið hevur staðið krókut og skeivt í nógv ár, og tað hevur staðið ímóti bæði framburði og stormi. Seinni árini hevur tað staðið sum upp á tross upp úr asfaltinum, tað hevur prýtt staðið og mint á eina farna tíð.
Nú gekk ikki longur, og træið varð felt hendan 6. juni í 2016. Harmiligt, halda fleiri. Neyðugt halda onnur.
Her er handilin hjá Karl F, sum varð tikin niður í 1977. Træið, ið varð felt í dag, stendur frammanfyri:
Her síggjast handilin og træið á eldri tekning:
Her er mynd av Siggu og Karl F. Johansen, sum hevði og legði navn til handilin Karl F:


text:
Í sambandi við at jólaroynd hevur verið, hava næmingarnir verið í roynd í einari nýggjari royndarskipan, sum MMR hevur álagt skúlunum, at føra roynd eftir. Í royndarvikuni hava ymiskir tekninskir trupulleikar verið, sum hevur gjørt, at summir næmingar ikki hava kunnað avleverað uppgávur fullgyldigar. Eisini hevur tað víst seg at netið hjá okkum til tíðir ikki hevur virkað nóg væl til skipanina. Hetta er alt nakað, sum vit ikki hava verið fyrireikaði nóg væl uppá.
Lærarnir í fakunum, hava fingið boð um, at um so er at karakterurin er lægri enn í fyrsta støðumetinum, so er tað karakterurin í støðumetinum, sum er galdandi. Hinvegin um so er, at karakterurin er størri í royndini enn í fyrsta støðumetinum, so er karakterurin í jólaroyndini galdandi.
Royndarskipanin verður eftimett í komandi viku og vera teir feilir, sum hava verið, rættaðir so skipanin virkar til lítar í várroyndini síðst í februar.
Leiðslan
Flokslærari: Rúni Bjarkhamar (RB) , tel. 787 329, t-post: runi.bjarkhamar@skulin.fo
Hey tit,
Skúlin við Streymin hevur gjørt avtalu við fyritøkuna matpakkin.fo um at næmingar kunnu keypa sær matpakkan til døgurðasteðgin.
Á heimasíðu skúlans er ein leinkja, sum eitur "Matur". trýstið á leinkjuna so koma tit beinleiðis inn á heimasíðuna www.matpakkin.fo
Fyrstu ferð tit bíleggja skulu tit upprætta tykkum sum brúkarar, har tit undir navn skriva navnið á næminginum og flokk.
Um tit eiga fleiri børn í skúlanum, bíleggja tit umaftur og skriva navn og flokk.
Bíleggjast kann dagin fyri og í seinasta lagi kl.7.30 sama dag, sum matpakkin verður koyrdur út.
Leiðslan
Týsdagin 14. nov. 2017 fara 9.a og 9.b til Kambsdal (kunning um miðnámsútbúgvingar).
Bussur koyrir av Oyrarbakka kl. 8 og úr Kambsdali kl. 14. Næmingar hava góðan matpakka við.
Les meira á http://kambsdalur.fo/
Farið inn á snar.fo og finnið bókina Kristni 9.
Leinkið er her http://fc.skulin.fo/bok1/kristni9/files/assets/basic-html/index.html#1


text:
Yvirlýsing: Gevið okkara børnum somu rættindi sum tínum!
VEGNA FORELDUR OG VERJAR AT SAMKYNDUM, TVÍKYNDUM OG TVØRKYNDUM FØROYINGUM:
Annika W. og Pætur A. Bærentsen, Lauritsargøta 3, 100 Tórshavn
Anette Luid og Eyðun Luid, Tildugøta 7, 100 Tórshavn
Birita Gunnarsdóttir, Húsadalsvegur 23, 380 Sørvágur
Birgit og Petur Rouch, Spógvavegur 51, 100 Tórshavn
Dagmar Húsdal Leonsson og Erling Leonsson, Í Gerðinum 32, 380 Sørvágur
Djóni Zakaris Ragnarsson Frýdal, Ervavegur 20, 176 Velbastaður
Elly og Jógvan Fagraklett, Norðuri í Sundinum 17, 410 Kollafjørður
Gunn Martinsdóttir Hansen og Henning Hansen, Stovugerði 19, 530 Fuglafjørður
Hanne Jacobsen og Kaare Pedersen, Vesturgøta 2, 100 Tórshavn
Harriet Poulsen, J. Paturssonar gøta 79, 100 Tórshavn
Hilda Djurhuus, Skákið 4, 900 Vágur
Jana og Jaspur Petersen, Skákið 4, 100 Tórshavn
Jákup Danielsen, Velbastaðvegur 50, 100 Tórshavn
Jóhanna Henriksen, Grønlandsvegur 22, 100 Tórshavn
Jóna Olsen, Garðsendavegur 7, 420 Hósvík
Jákup Arabo Johannesen, Brarupvej 21, Nørre Alslev
Jónvør Hansdóttir og Jógvan Finnur Poulsen, Bjarnavegur 6, 530 Fuglafjørður
Ingeborg Wenningsted Jacobsen, Torfinsgøta 23 F, 110 Tórshavn
Ingeborg Godtfred, Garðsgøta 21, 160 Argir
Ingrid Jacobsen, Undir Heygnum 4, 100 Tórshavn
Irdi og Danjal Bjarkhamar, Smillavegur 11, 900 Vágur
Lena og Johannes Mortensen, Blómubrekka 88 V, 100 Tórshavn
Maja Schrøter og Evald Holm, Bíar vegur 9, 850 Hvalba
Majken og Olaf Sólsker, Hermundarjørð 1, 470 Eiði
Mikkalina Norðberg og Hjørleif Niclasen, Varðagøta 4,100 Tórshavn
Mildrið Eivindsdóttir og Emil Ludvig, við Ánna 14, 512 Norðragøta
Marna Jacobsen, Ovarivegur 4, 380 Sørvágur
Niels Jákup Thomsen, Niðaragøta 68, 188 Hoyvík
Noomi H Egholm, Gásamýra 21, 520 Leirvík
Randi í Soylu Joensen, í Soylu 8, 210 Sandur
Rani Henryson Mohr, Hjortevænget 8, 4070 Kirke Hyllinge
Rosa Strøm, Hoyviksvegur 43, 100 Tórshavn
Rúna Frimannsdóttir, Túvuvegur 2, 700 Klaksvik
Sigrid K. Vang og Schandorff Vang, Undir Grótheyggi 12, 400 Oyrarbakka
Poula og Hans Petur Ellingsgaard, Túnagøta 1, 600 Saltangará
Tóra Myllhamar, Innaridalur 7, 220 Skálavík
Tórhild Fossdal Tolfsen, Bregnerødvej 81, 3460 Birkerød
Vinnie Toftegaard, Langatún 26, 100 Tórshavn


text:
- Tíðindi, mentan og ítróttur
Bara triðihvør stuðlar Trump
Tað vísir ein kanning, sum ABC News og Washington Post hava gjørt. Bara 36 prosent av amerikanska fólkinum siga seg stuðla Trump, meðan 58 prosent siga seg ikki stuðla hann.
So vánaligt skoðsmál hevur eingin forseti fingið seinastu 70 árini, skriva miðlarnir. Fleiri kanningar eru gjørdar í juli, og allar vísa tað sama; at 57 ella 58 prosent av fólkinum siga seg ikki vera nøgd við forsetan.
Undan Trump hevur eingin forseti fingið so vánaligt skoðsmál síðani Gerald Ford í 1975 fekk undirtøku frá 40 prosentum av fólkinum. Mest avhildni forsetin var Harry S. Truman, sum fekk undirtøku frá 82 prosentum av fólkinum, tá hann hevði sitið í eitt hálvt ár.
Truman bleiv forseti eitt hálvt ár áðrenn seinni heimsbardagi endaði. Tá søgdu bara níggju prosent, at tey ikki vóru nøgd við forsetan. Næstan annarhvør amerikanari heldur eisini, at støðan hjá USA í heiminum er viknað undir Trump sum forseta.


text:
Starvsnevndin í Svimjisambandi Føroya hevur samtykt at taka út fylgjandi lið til Norðurlendsku Meistarastevnuna og Norðurlendsku Juniormeistarastevnuna 2016, sum verður í Kolding í Danmark frá fríggjadegi 9. til sunnudag 11. desember 2016
NM 2016
- Ásbjørg Hjelm (1999), Ægir
- Alvi Hjelm (1996), Ægir
- Marius Ihlen Gardshodn (1998), Havnar Svimjifelag
- Markus Joensen (1996), Havnar Svimjifelag
- Róland Toftum (1998), Suðuroyar Svimjifelag
NJM 2016
- Alisa Vestergaard (2003), Suðuroyar Svimjifelag
- Barbara Debes (2000), Ægir
- Brynhild Johannesen (2002), Suðuroyar Svimjifelag
- Eyðrið Mortensen (2003), Havnar Svimjifelag
- Jana Bjartalíð Thomsen (2000), Ægir
- Maria Bjarnastein Antoft (2000), Havnar Svimjifelag
- Signhild Dánjalsdóttir Joensen (2000), Ægir
- Sólva A. Sigurðsson (2002), Ægir
- Súsanna Tummasardóttir (2001), Havnar Svimjifelag
- Vár Erlingsdóttir Eidesgaard (2001), Havnar Svimjifelag
- Hugin Næs Lave (2001), Suðuroyar Svimjifelag
- Johan Nónskarð Dam (2002), Havnar Svimjifelag
- Rói Bech (2001), Suðuroyar Svimjifelag
- Rókur Trygvason (2000), Ægir
Ferðaleiðarar verða Sørin S. Djurhuus og Annika Næs Johannesen
Venjarar verða Hálvdan Rúni Gaardbo og Rui Filipe Dos Santos Magalhaes
Pál Joensen, Óli Mortensen og Sára Ryggshamar Nysted hava eisini klárað kravtíð, men hava valt at í staðin taka ímóti úttøku til HM á stuttgeil 2016, sum er um somu tíð.
Vegna starvsnevnd SSF
Rókur í Jákupsstovu


text:
- Tíðindi, mentan og ítróttur
Fjórði læknin verður fyrstu árini á Strondum
Fjórði kommunulæknin við Skálafjørðin fer fyribils at hava sínar viðtalur á Strondum.
Men heilsudepilin í Runavík verður útbygdur, so fýra kommunulæknar kunnu vera har.
Hetta varð samtykt á fundi við borgarstjórarnar í Runavíkar kommunu, Nes kommunu og Sjóvar kommunu í síðstu viku.
Um løgtingið samtykkir at lata fleiri pengar til kommunulæknaskipanina, fær Heilsutrygd boð um at søkja eftir fjórða kommunulæknanum til Skálafjarðar læknadømi.
Sirið svarar Bill
Tað sigur Sirið Stenberg, landsstýriskvinna, í svari til Bill Justinussen, løgtingsmann.
Trý kommunulæknastørv eru í læknadøminum.
Men bara eitt teirra er sett við lækna í føstum starvi. Fastir læknar fáast ikki til hini bæði størvini.
Viðtaluhølini til fjórða kommunulæknan í Runavík verða liðug í 2020.
Sí eisini


text:
- Tíðindi, mentan og ítróttur
Gunnvá er ákærd fyri at smugla hassj
Tak niður
Hon hevur biðið um cannabis sum heilivág í Føroyum, men tað hevur hon ikki fingið. Gunnvá Tróndardóttir Joensen bílegði tí 25 sjokulátabønir á netinum, sum innihalda cannabis, men nú er hon ákærd fyri at hava innflutt rúsandi evni.
Pakkin kom til Føroya 26. august í fjør, men hon fekk hann ongantíð. Løgreglan tók pakkan og ákærdi hana fyri at innflyta rúsandi evni. Gunnvá Tróndardóttir Joensen hevur sklerosu og bílegði vøruna at nýta sum heilivág. Í dag var málið fyri rættinum, men hon noktar seg seka.
Sjokulátabønirnar innihalda evnið THC, sum er evnið í cannabis, sum elvir til rús. Hetta visti Gunnvá ikki, tá hon bílegði vøruna. Løgreglan hevur kannað bønurnar og funnið fram til, at tær innihalda 0,1 - 0,9 gram av hassji. Gunnvá Tróndardóttir Joensen játtar, at hon bílegði vøruna, men hon vil ikki játta, at hon breyt lógina.
Gunnvá Tróndardóttir Joensen hevur ongantíð roynt cannabis sum heilivág, men hon er vís í, at cannabis sum heilivágur kann hjálpa henni og tálma sjúkuna sklerosu. Tí heldur hon tað vera ógvuliga ørkymlandi, at hon ikki sleppur at royna cannabis sum heilivág. Hetta snýr seg heldur ikki bert um hana, leggur hon dent á, men øll tey, sum stríðast við onkra sjúku, ið cannabis sum heilivágur kann tálma.
Sí eisini


text:
Laðangarðsbóndin í Sumba hevði eina ferð tikið eina trøllagentu til sín, ið var undan einum steini á Skankafløtti. Hann setti hana til at veva bæði nátt og dag og loyvdi henni onga hvílu. Viðlagt var, at eingin skuldi nevna hana við navn; annars hvarv hon burtur aftur. Titil-táta æt hon. Til eina jólahøgtíð var hon deyðlúgvað av veving og tók so til at kvøða: »Titil-táta eiti eg, Titil-táta eiti eg!« (til at fáa einhvønn til at nevna seg). Eingin lætst um vón at svara til. So letur í einari arbeiðskonu: »Nakað situr hatta og tátar og tátar! Vita okur ikki, at tú eitur Titil-táta?« So var hon horvin úr vevinum við tað sama og sást ikki aftur.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Tað er ikki ókent, at fólk á landi boða frá grind, men tað hendir ikki so ofta, at meginparturin av teimum, sum finna grindina, eru útlendingar.
Grindin, sum varð hildin til í Hvannasundi í gjár, bleiv boðað frá av landi. Tað var eitt ferðalið við 10 norðmonnum, sum saman við Pól Sundskarð og tveimum øðrum føroyingum, sum fann grindina, eftir at hava verið ein túr í fjøllunum. Norðmennirnir eru og vitjað her við einum seglbáti.
Tey høvdu millum annað verið og hugt at Ennibergi og vóru stødd í Ormadali, tá tey varnaðust grindina.
Ferðaliðið hjá Pól og teimum fekk finningarfiskin og skóru hann upp sjálvi.


text:
Í nátt verður filmsárið 2017 mett og vigað. Hvør fær Golden Globe virðislønina fyri besta film ella besta kvinnuliga og mannliga leikara? Hvør er besti útlenski filmurin og hvør er besta sjónvarpsrøðin?
Hesir spurningarnir verða svaraðir úr Los Angeles, California í nátt.
Bólkarnir eru nógvir og tilnevningarnar eru enn fleiri. Teir filmar, ið eru tilnevndir til besta film innan drama-bólkin eru Dunkirk, The Post, The Shape of Water, Call Me by Your Name og Three Billboards Outside Ebbing, Missouri.
Millum bestu leikarar eru fleiri kend nøvn eisini tilnevnd. Bæði Meryl Streep og Tom Hanks eru tilnevnd fyri filmin The Post. Eisini nøvn sum Daniel Day-Lewis, Judi Dench, Helen Mirren og Gary Oldman eru tilnevnd sum bestu leikarar.
Av sjónvarpsrøðum ið eru tilnevndar bestu sjónvarpsrøðir er dystopiska søgan um The Handmaid's Tale og nærmyndin av bretska kongsveldinum og bretsku drotningini, The Crown.
Av bestu útlenskum filmum er svenski filmurin The Square á listanum av tilnevndum. Eisini er filmurin First They Killed My Father, ið snýr seg um fólkamorðini, ið fóru fram í Kambodja í sjeytiárunum, tilnevndur hesa heiðursløn.
Um tú vilt síggja allan listan av tilnevningum til Golden Globe heiðurslønirnar, trýst so her.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Útgávukonsert: The Absent Silver King
Komandi leygarkvøld 3. august verður útgávukonsert í Sjónleikarhúsinum við The Absent Silver King.
Bólkurin gevur út LP plátu og fløgu, sum teir hava upptikið live uppá tveir dagar í Studio Bloch við Benjamin Petersen sum ljóðmeistara.
Heft at útgávuni er stuttsøgu- og yrkingasavnið hjá forsangaranum, Trygva Danielsen, sum seinasta árið hevur verið at lisið í Vencil og Varðanum. Diskurin við tónleikinum verður at finna aftast í bókini, sum fæst fyri seg ella fyri serprís saman við vinylplátuni.
The Absent Silver King hevur verið rættiliga virkin í síni hálvt ára langu livitíð, har flugubein eru sett á kekklistan fyri at taka upp plátu, vinna Sement 2013, framføra á G!, spæla nógvar konsertir, og nú er tað so debut útgávan, sum er á skránni.
Við í bólkinum eru Bogi á Lakjuni, Per I. Højgaard Petersen, Karl Andrias Stórá, Jón McGavin, Trygvi Danielsen og Mattias Kapnas.
Dyrnar í Sjónleikarhúsinum lata upp kl. 22., og tá verður høvi til hugna, áðrenn konsertin fer í gongd kl. 23. Tað er avmarkað atgongd, og atgongumerkini fáast við dyrnar fyri 100 kr.


text:
Nýskapan ikki glæsilig
Nýskapan verður, eisini í hagtalssamanhangi, flokkað eftir nýggjheitsstigi, skift á nýskapanir, ið einans eru nýggjar fyri fyritøkuna sjálva og nýskapanir, sum eru nýggjar fyri heimin. Endamálið við nýskapan er antin at bróta kend mørk, og harvið at gera veruligar innrásir á heimsmarknaðin, ella at finna framleiðslu og rakstrarhættir, ið eitt nú lækka kostnaðin munandi, soleiðis at eisini kappingarførið kann betrast munandi. Endamálið er altíð, í størri ella minni mun, búskaparligur vøkstur, við fleiri inntøkum og/ella lægri kostnaði.
Spurningurin er á hvørjum stigi føroyska nýskapanin liggur. Føroyska nýskapanin tykist ikki í stóran mun at vera "nýggj fyri heimin". Fyri hesum tala bæði lága G&M innihaldið og avmarkaða verjan av nýskapanum. Hinvegin er nakað av umsetningi í produktum, sum eru nýggj á marknaðinum, men er talan um føroyska heimamarknaðin, ella part av hesum, er "nýggjheitsstigið" helst avmarka, sæð í heimshøpi. Hugsandi er, at føroyskar fyritøkur í ávísan mun leggja seg eftir at menna produkt og tilgongdir, sum aðrar útlendskar fyritøkur longu hava gjørt frammanundan. Eitt annað orð fyri hetta er "herming" og slíkt virksemi kann helst í fleiri førum vera skilabetri, enn stórar vágafullar íløgur í markamótsbrótandi menningarvirksemi.
Nýskapanin verður býtt upp í trý nýskapanarstig, í sokallaðu "nýskapanaraldunum" Fyrsta aldan umboðar nýggj tøknilig ella vísindalig frambrot, ið eru neyðug fyri at menna nýggja tøkni, tilfar o.s.fr. Næsta aldan snýr seg um at brúka kenda tøkni á nýggjan hátt, eisini kalla brúkaradrivin nýskapan, meðan triðja aldan gera tað sama, sum aðrar fyritøkur annars gera. Danskur viðmerkjari hevur sagt, at donsk nýskapan fyri tað mesta liggur í aðru alduni, meðan stór lond sum Asia, Týskland, USA eins og fyritøkur í Finnlandi, dríva fyrstu alduna (Herløv 2005: "Debatten regeringens satsning på naturvidenskabelig forskning"). Hóast 16 mia er settar av til hátøkniliga gransking í "Højteknologifonden" í Danmark, verður spurningur her settur við, um Danmark hevur nakran møguleika til at fylgja stóru londunum í fyrstu alduni. Helst er tað soleiðis, at meginparturin av føroyskari nýskapan liggur í triðju alduni. Hetta merkir, at føroyskar fyritøkur leggja seg eftir at menna seg, soleiðis sum aðrar norðurlendskar fyritøkur hava gjørt, ella at føroyskar fyritøkur hyggja at øðrum føroyskum fyritøkum og "herma".
Ilt er at meta um, um fyritøkur eiga at leggja seg eftir sokallaðu "fyrstu-", "næstu-", ella kanska "triðju nýskapanaralduni" og hvat er best í føroyskum samanhangi, mugu einstøku føroysku fyritøkurnar sjálvar meta um. Tað eru grundleggjandi viðurskifti í gerandisdegnum, ið fyritøkur mugu meta út frá. Tey mugu síggja ein tørv á nýskapan, eins og fyritøkan má hava fíggjarligar fortreytir og førleikar til nýskapan. Um føroyskar fyritøkur velja at leggja seg eftir at bróta mørk, og tað eydnast teimum, so er tað sjálvsagt bert av tí góða.


text:
Kunning vegna SSF
Vit báðir Djóni hava í vikuni verið á norðurlendskum fundi í Tallinn í Estlandi, at fundast víð aðalskrivarar og ‘sport directors’ í svimjisambondunum sum tilsamans eru Norðurlendska svimjisambandið. Á skránni var serliga kalendarin fyri norðurlendskum svimjitiltøkum hesi næstu árini, samskipan av okkara ávirkan í evropeiska svimjisambandinum LEN og altjóða svimjisambandinum FINA; og so sum ikki einaferð spurningurin um 50 metrar á Norðurlendsku Meistarastevnunum fyri Ung, Juniorar og Pre-Seniorar (NMU, NJM og NM).
Tað var sum heild ein góður fundur við góðum felagsanda og samráðingarhuga, har fremsta ynski hjá øllum tyktist at vera at fáa fest greitt á blað tær avgerðir sum annars hava hingið eitt sindur í leysum lofti, í sambandi við serliga kappingarskránna og nevndu 50 metrar á NJM.
Einki er endiliga samtykt fyrr enn á Norðurlendska aðalfundinum í mai, men eg haldi meg kunna avdúka at NMU longu í summar fer aftur til at hava ‘olympiska skrá’ (tað er allar vanligar kappingargreinar uttan 50 bringu, rygg og firvald, og uttan 100 blandað), at tann kappingin møguliga fer aftur til at vera annaðhvørt ár (av tí at í øllum førum Noregi og Finnland ikki ætla sær at møta tey ár tá í European Youth Olympic Festival er), og at allir 50 metrarnir á NJM verða avtiknir longu í Havn í ár, til frama fyri felags kapping á hesum sprint-teinum fyri bæði juniorar og pre-seniorar, umframt eina felags 8×50 mix stuttleika-liðsvimjing, har max helvtin av stafettini má vera pre-seniorar (og hin helvtin tískil juniorar).
Hetta var í øllum førum tað sum vit ‘sport directors’ samtyktu at viðmæla aðalfundinum, mikudagin. Vit føroyingar vóru prinsipielt ímóti at avtaka 50 metrarnar hjá juniorum; men tá ið møguleikin beyðst at fáa NJM aftur til rímiliga vanliga skrá, heldur enn ‘cirkus-skránna’ við 1000 metrar frí fyri gentur og dreingir, 400+300+200+100 liðsvimjing og 4×200 IM, so lupu vit til og fingu heldur alt tað heila einmælt samtykt, enn at verða niðurstemmað sum einasta land ímóti at avtaka 50 metrarnar á NJM.
Føroyska støðan er annars rættiliga greið, at um vit skulu luttaka á norðurlendsku stevnunum, so mugu kappingarskránnar har fyrstu og fremst umfata tær av FINA góðkendu kappingarnar (íroknað 50 firvald, rygg og bringa), áðrenn ikki-góðkendar kappingar sum til dømis 1000 frí. Norðurlendsku kappingarnar kunnu meira enn so vera einasti møguleiki á árinum hjá okkara svimjarum at svimja í toppformi á langgeil, og tað er tí snøgt sagt ov dýrt hjá okkum at senda tey til greinar sum ikki eru FINA-góðkendar, ella til stevnur har tey ikki kunnu svimja sína sergrein. Tí hava vit einsamøll bart fyri at varðveita møguleikan hjá okkara yngru at fáa um ikki annað eina góðkenda tíð á eisini 50 metrum, heldur enn at heilt avtaka 50 teinarnar sum okkurt slag av ‘uppdragilsi’ av teimum ungu.
Persónliga skilji eg væl hvat hini londini royna at gera, men ikki hví at tað skal gerast bara á hesum stevnum, heldur enn fyrst á teirra egnu, heimligu meistarastevnum. Men líka mikið við tí; vit vóru í minniluta, og tað var fyri okkum í SSF meira átroðkandi at fáa NMU aftur til at verða ein stevna har t.d. dreingirnir kunnu svimja eina góðkenda tíð á 1500, heldur enn hatta har t.d. ‘bringu-meistarin’ var tann sum fekk bestu tíð tilsamans á 100 og 200. You win some and loose some – um onkur saknar 1000 crawl, so kunnu vit kanska byrja við at skipa fyri sovorðnum heima á klettunum.
Og á ja, har er eitt stórt ynski um at so vítt gjørligt at fáa allar hesar stevnur at verða á langgeil, sum er partur av orsøkini til at einki 100 blandað verður á NMU. Har er eisini eitt stórt ynski um at halda fast við og styrkja NM-kappingina fyri okkara yngstu seniorar, sum er spennandi fyri okkum føroyingar, tí at vit tískil allarhelst fáa eina góða kapping eisini í pre-seniorkappingini á NJM/NM 2013 í Havn í ár. Danir ynskja NMU á hvørjum ári tí at tey hava valt EYOF frá, og vit eisini tí vit sum ikki-OL-tjóð ikki sleppa sleppa at luttaka á EYOF. Og vit føroyingar hava skrivað okkum upp til at hýsa NMU í 2017, sum merkir at vit gjarna skulu hava ein langhyl upp at standa í Føroyum til ta tíð 🙂
Við svimjikvøðu
Rókur í Jákupsstovu
Næstformaður í SSF


text:
“Hon er ungmoygggin millum oyggjar aðrar í Føroyum. Hygg at henni, í hvørjum veðri, tú vil! - Eingi svørt fjøll seta knyklar í brýr ímóti tær, ongar síðar skorðar standa og hótta, einki vilt og gæsut landslag stendur og hóreiggjar sær.
Einans flá valling, lág fjøll og so skaffiliga bygd, sum vóru tey kembd, áðrenn skaparin setti tey frá sær. Allastaðni blítt avrundað snið, varliga samanpassað. Tað er líkt til, at Gud er komin úr konugildi, tá ið hann hevur myndað oynna.”
Soleiðis lýsir skaldið Heðin Brú Sandoynna, men treyðugt so, ert tú stødd vestantil Sandoynna ella í Skúvoynni, so reisa fjøllini seg steyrrætt úr havinum.
Í sýsluni, ið telur Sandoy, Skúvoy og Stóru Dímun, búleikast um 1500 fólk í 7 bygdum og hóast fá í tali, so er er lív í bæði summar og vetur. Her sum aðrastaðni er fiskivinnan álitið, men eisini er góð landbúnaðarjørð her og fleiri stórir garðar.
Økið er sera áhugavert, bæði søguliga og fornfrøðiliga. Í Húsavík eru toftirnar eftir mætu Húsfrúnni, heima á Sandi vita fornfrøðiligar rannsóknir at siga frá, at bygdin man vera ein av elstu bygdum í Føroyum. Úti í Skúgvi búði Sigmundur Brestisson og í Dímun kenna vit søgnina um Anniku, sum mátti lata lív fyri kærleikans skuld.
Lætt er at ferðast, bæði til og í Sandoynni. Gott ferðasamband er av Gomlurætt, og bussar koyra til allar bygdir.
Av Sandi ber til at sleppa til Skúvoyar við Sildberanum og her ber til at síggja Sigmundarstein og Rannvátoftir.
Vit ynskja øllum at vera vælkomin at vitja suðureftir.


text:
Fariseararnir
Fariseararnir vóru tann størsti trúarflokkurin á Jesu døgum. Teir hildu seg so strangliga til jødadómin, at teir ofta minstu ta sonnu meiningina burtur. Nógvastaðni í evangeliunum skiftir Jesus orð við fariseararnar og kallar teir hyklarar, tí teir eru so sjálvrættvísir. Farisearnir stóðu ofta ímóti Jesusi, og einaferð royndu teir at seta hann fastan í orðum. Teir spurdu hann, um tað var rætt av einum, ið var lýðin Guðs lóg, eisini at ganga eftir ríksins lógum og gjalda skatt. Jesus svaraði og bað teir vísa sær ein penga, ið keisarans mynd stóð á. Síðan segði hann: “Gevið tá keisaranum tað, ið keisarans er, og Guði tað, ið Guðs er!”.


text:
Ein bilførari, ið koyrdi ímóti Trongisvági, rendi á ein pela. Stoyturin var so ógvusligur, at bilurin fór av vegnum. Maðurin varð fluttur á sjúkrahúsið alt fyri eitt. Maðurin var 41 ára gamal.
Fráboðanin til løgregluna, um vanlukkuna, var skrásett klokkan 23.18. Klokkan 23.53 var staðfest, at maðurin var deyður.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Síðst í maj kunnu øll smá og stór gleða seg tí tá koma Pettson og Findus á pall í Sjónleikarhúsinum. Tað boðar Havnar sjónleikarfelag frá.
Pettson er ein hittingarsamur maður, sum býr saman við kettuni Findus og nøkrum hønum.
Søgan snýr seg um teirra felags lív. Pettson og Findus kunnu tosa saman. Findus dámar sær skálkabrøgd og at spæla, og Pettson roknar hann sum sítt barn.
Findus dugir enntá at ganga á afturbeinunum sum eitt fólk.
Pettson og Findus búgva á einum garði. Í húsinum búgva eisini sonevndir snifflar, verur sum Findus sær og tosar við, men sum Pettson ikki sær.
Hesin leikur um Pettson og Findus er um tá ið ið Findus flytir heimanífrá.
Okkara útgáva av leikinum verður til tey smáu, tey størru og tey heilt stóru, sum eina løtu sleppa at vitja í fittu verðini hjá Pettson og Findus.


text:
Sacramento
Sacramento er høvuðsstaður í Kalifornia. Í Sacramento og økinum rundanum búgva 2,1 mió. fólk.
Fíggjarkreppan í Kalifornia hevur rakt húsaprísirnar hart. Millum býirnar sum eru harðast raktir, eru Sacramento og Los Angeles. Húsamarknaðurin í Kalifornia er í løtuni tann ringasti í 25 ár. Tað sæst eisini aftur í húsakeypum í Sacramento. Sølan í 2008 er tað lægsta í 13 ár.
California State University, Sacramento (eisini nevndur "Sacramento State University") varð sett á stovn í 1947. Á skúlanum ganga samanlagt um 29 241 næmingar (2009).
Myndasavn[rætta | rætta wikitekst]
-
"Eureka" (úr grikskum: eg havi funni tað) stendur yvir høvuðsgrindini í California State Capitol í Sacramento.
-
-


text:
Áhh sum eg havi glett meg at víst tykkum hesa uppskriftina. Hon hevur verið á mínum “to-do lista” alt ov leingi og fyri einari tíð síðani, fann eg endiliga eitt høvi, til júst hesa køkuna. Tað kravdi faktiskt ein innsats... Continue reading →
Altso tit, hósdagur og vikuskiftið er liiige om hjørnet. Áhh sum eg gleði meg! Í samband við at eg eri við í skeiðnum SKÍN’17 við Monu, so er futtur komin í køkin. Ikki bara við sukri og sjokulátu, men eisini... Continue reading →
Eg má næstan biðja um umbering frá byrjan, tí hetta er ein kaloriubumba frá einari aðrari verð! Eg kann heilsa og siga, at hon eisini smakkar har eftir. Hesin botnurin er eitt tað lekkrasta eg havi smakkað. Tá tú hyggur... Continue reading →
Nú er páskaferia og hetta er tíðin, har vit ofta hava góðar løtur rundan um familjuborðini. Aftur hesu páskini eri eg burturstødd, men eg fekk hátíðarhildið páskini, eitt sindur áðrenn eg fór, hóast eg í núverandi løtu eri stødd í París. Henda... Continue reading →
Eg eri fallin fullkomiliga fyri lekkrum søtum donuts! Hetta er ein sukurbumba, sum vil nakað. Til mítt egna yvirraskilsi, fann eg útav hvussu einfalt tað er, at gera heimagjørdar donuts. Tú kanst gera teir við frituru, við bakiplátu ella uttan... Continue reading →
Tað er Á handilin sum hevur byrjað nýggja átakið “Minka um matoyðsl”. Nú havi eg gjørt uppskriftir, til Á blaðið í eina tíð, men í samband við átakið, verða einans uppskriftir við restum, at síggja í Á blaðnum komandi tíðina. Tann... Continue reading →
Eg kann vera heilt erlig og fortelja at eg ongantíð havi verið fan av sjokulátakøku. Eg haldi tað má vera tí, at eg altíð havi bundið sjokulátakøkna við hesar vanligu brúnakøkurnar við glasuri. Og tað er eitt tað mest keðiliga eg... Continue reading →
Mamma dregur ofta dessert á borðið ein sunnudag. Tað hoyrir líkasum til. Helst ein góðan ís, við onkrum søtum tilhoyri. Men tit, nú er eitt nýtt tilhoyr her. Eg komi ikki yvir, at eg ikki havi roynt hetta fyrr. Altso... Continue reading →
Uhhaaa, hesi smakka! Eitt sindur øðrvísi føstulávintsbollar. Hesi vandbakkelsuni hava hindberjaskúm, hvítt sjokulátakrem og hakkaðar sjokulátabitar ímillum og síðani róma on top!! jaja, her verður ikki spart uppá kaloriurnar. Hetta er so alvorliga lekkurt. Tilfar & Arbeiðsháttur Vanbakkelse 2,5 dl... Continue reading →
Tað er altíð deiligt og hugaligt at fáa nýbakaðar bollar ein sunnumorgun. Eg havi prøvað nógvar ymiskar uppskriftir til bolladeiggj, men hendan er uttan iva mín yndis. Tað er okkurt serligt yvir sunnudøgum. Teir kennast øðrvísi enn hinir dagarnar. Tá... Continue reading →


text:
Talan er um 10 tímar um vikuna, og arbeiðistíðin verður tillagað eftir tínum lestrarskema og eftir avtalu. Dagligu arbeiðsuppgávurnar fevna eitt nú um bókhald, samskifti, og røkt av heimasíðu og sosialu miðlum. Tú kemur í stóran mun at arbeiða sjálvstøðugt og saman við nevndarlimum í felagnum.
Skrivstovan heldur til í nýumvalda Sjóvinnuhúsinum, har vit húsast saman við Fróðskaparsetri Føroya.
Umsóknarfreistin er 15. januar 2018.
Til ber at lesa meir um starvið á heimasíðu okkara www.mfs.fo og hevur tú spurningar, ber til at ringja á +45 53 646 007 ella skriva á mfs(at)mfs.fo
Kom og ver ein partur av okkara toymi!


text:
Remøy fær onki endurgjald fyri mista veiðuinntøku
Norski rækjutrolarin "Remøy" hevur nú verið hildin aftur í Murmansk í 18 dagar, eftir at ein feilur varð avdúkaður í umsóknini hjá norska Fiskivinnudirektoratinum til russisku myndugleikarnar um fiskiloyvi til "Remøy". Reiðaríið hevur boðað frá, at tað missur hálva miljón norskar krónur um dagin, so leingi sum skipið ikki sleppur út at fiska. Sambært tryggingarfelagnum Møretrygd er ongin trygging ímóti hesum slagnum av inntøkumissi.
– Tíverri, slík trygging er ikki møgulig, tí hetta meta vit vera ein politiskan vanda, og møguleiki er ikki at tryggja seg ímóti slíkum, sigur Bjørn Harald Bakke, stjóri í Møretrygd.
Felagið tryggjar meginpartin av norska langfaraflotanum, men hevur ongantíð áður verið úti fyri slíkum, sum nú er hent við «Remøy» í Murmansk.
Endurgjaldskrav møguliga upp á tal
Umframt mistu veiðuinntøkurnar hava russisku myndugleikarnir kravt 90 miljónir norskar krónur í veðhaldi fyri at lata trolaran leysan. Ongin trygging fevnir um sIík krøv.
Odd Kristian Dahle, kunningarstjóri í norska felagnum hjá langfaratrolarum, Fiskebåt, vil ikki gera aðrar viðmerkingar til málið enn, at tað ikki er útilokað, at endurgjaldskrav verður reist, eftir at málið er avgreitt.
– Hetta er fyribils ikki aktuelt. Fokusið nú er á at fáa trolaran leysan, men tað er Direktoratið, ið hevur gjørt ein feil. Eitt møguligt endurgjaldskrav venda vit aftur til, sigur Odd Kristian Dahle.
Missa miljónir
Eigararnir av «Remøy» hava áður sagt, at teir hava eitt tap upp á eina hálva miljón norskar krónur um dagin, so leingi sum rækjutrolarin verður hildin aftur. Eftir 18 dagar er talan um átta miljónir krónur.
– Ja, hetta er eitt mett tap av møguligari veiðu. Vóru teir til fiskiskap, kundu teir fiskað rækjur fyri umleið hálva miljón krónur um dagin.
– Hava teir møguleika fyri at fáa tað inn aftur?
– Nei, vertíðin er avmarkað, so ið hvussu er ikki alt. Tess skjótari teir koma heim, tess minni verður tapið, men undir øllum umstøðum er talan um stórt tap, sigur Dahle.
Úrslitaleysur fundur
Fríggjadagin høvdu Børge Brende, uttanríkisráðharri, og umboð fyri Fiskivinnudirektoratið fund við reiðarafelagið, Fiskebåt og borgarstjóran í Herøy, men málið er framvegis ikki loyst.
Tað hevur ikki eydnast NRK at fáa viðmerkingar til málið frá eigarunum av «Remøy».
Olav Lekve, kunningarstjóri í Fiskivinnudirektoratinum, sigur, at hann ikki vil úttala seg um eitt møguligt endurgjaldskrav, fyrrenn málið er avgreitt.
Kelda: nrk.no


text:
Í sambandi við at Listasavnið á Sandi fyllir fimm ár, verður stórfingin listadagur 18.juni, har nøkur av okkara fremstu listafólkum bera fram.
Tónasmiðurin á Sandi Sunleif Rasmussen
Uppvaksin eitt hanagleiv hiðani sleit Sunleif sínar barnaskógvar á staðnum her Listasavnið nú stendur. Líka síðan savnið læt upp, hevur tónleikur hjá Sunleifi javnan verið at hoyra í millum hugvekjandi listina, Tey sampakka væl - tónleikurin og myndlistin. Á listadegnum verður tónleikur Sunleifs enn einaferð settur á breddan. "Føroyskt tónleikalív eigur í Sunleifi Rasmussen ein orginal, hvørs útsagnarevni og stílur ikki síggjast aðrastaðni. Og samstundis kunnu vit vísa á fleiri evni, sum samantvinna tónleikin við vesturlendska tónleikamenning sum heild. Tann nýggi tónleikurin innan klassisku sjangruna hevur langt síðan fingið sítt pláss á føroyska pallinum, umframt andlit úteftir, og tann týdningarmesti eksponenturin er sandoyingurin og heimsborgarin Sunleif Rasmussen" -sigur Hans Pauli Torgarð.
Ólavur Jakobsen er av Kamarinum í Havn. Hann byrjaði smádrongur at spæla gittara. Spældi m.a. hjá pápanum Eyðbirni Jakobsen - fyrst popp/rock/country tónleik, men kom blaðungur beint inn á Kongaliga Danska Tónlistaskúlan, og lærdi eisini eitt skifti í París. Eftir royndir í útlondum kom hann heimaftur og er sera virkin tónleikari og tónleika- lærari, og er ein teirra sum strembast við at byggja Miðnámsútbúgving á Musikkskúlanum í Tórshavn. Ólavur Jakobsen fer á Listadegnum á Sandi at framføra soloverk eftir William Heinesen og Sunleif Rasmussen. Danska plátufelagið DACAPO gav fyrr í ár út fløgu við tónleiki hjá Sunleifi. Tónleikur av fløguni varð settur í umferð á donsku útvarpsrásini P2, umfram at klassiska rásin hjá BBC hevur spælt m.a. solo-gittarverkið , ið Ólavur spælir á fløguni.
Afturat hesum fara tey bæði, Michala og Ólavur, saman at framføra stutta konsert við tónleiki eftir m.a.Henriques og Piazzolla. Lættflúgvandi og virtuosur tónleikur ið endar tónleikapartin henda dagin.
Michala Petri er heimskendur úrmalingur. Nógv okkara hava "kent" hana, síðan hon var smágenta og byrjaði floytuleið sína. Hon byrjaði at spæla 3 ára gomul og hevði konsert í konsertsalinum í Tivoli longu 11 ára gomul - sama ár sum hon av álvara fór undir útbúgving í Hannover. Michala hevur síðan havt einar 4-5túsund konsertir í øllum heiminum og hevur fingið
nógvar heiðursgávur og heiðurstekin. Michala er donsk, men pápi hennara, sum eisini er
tónleikari, býr í Føroyum, so higar hevur hon javnan vitjað. Michala hevur starvast saman við nógvum tónleikarum og orkestrum og tónasmiðir hava skrivað løg beinleiðis til hennara. Her samstarvar hon m.a. við okkara heimskenda Sunleif. Í mong ár hevur hon víst samanspælinum millum blokfloytu og gittar serligan ans, og 18.juni fara Ólavur Jakobsen og Michala saman at framføra á Listasavninum á Sandi.
Syndafallið
Syndefaldet - en historie om et virkelig godt menneske - stuttsøga eftir William Heinesen
Gamla Havnin - ella annað stað í føroyskari fortíð? - er við sínum fiskaplássum, turkihúsum, pakkhúsum, smølu gøtum pallur um hendan sorgblíða leik. Um arbeiðssom, hampulig og góðlíðandi menniskju, sum kortini fella í freistingar og snáva á svikafulla og argandi erotiska
vígvøllinum. Ein søga um vinalag, hetjubrøgd, svik, lív og deyða og hin lokkandi Eros.
Sjónleikararnir Beinta K. Clothier og Gunnvá Zachariasen fortelja og tulka hesa søgu eftir William Heinesen. Frásøgnin er um. 35 minuttir til longdar. Fortalt verður á gøtudonskum.
Skjaldramentan fyrr og nú
Vilhelmina Larsen vaksin upp á Trøð í Skálavík hevur hon fingið skjaldur, kvæði og annan mentanararv okkara í mønuna og hevur megnað at borið henda týdningarmikla arv víðari til nýggj ættarlið í barnasendingum, fløgum, skúlavitjanum og kvøldsetum. Carl Jóhan Jensen, mæta skaldið, hevur seinnu árini stuttleikað sær og okkum við nýggjum skjaldrum, og soleiðis hevur hann megnað at geva hesum mentanararvi nýtt lív. Á Listadegnum Vilhelmina og Carl Jóhan og bera fram hvør sína tulking av skjaldramentanini.
Vísusangur og Kingo.
Ungu evnaríku Lív Næs lærdu vit fyrst at kenna og elska, tá ið hon, saman við Niels Midjord
sang vísur á fløguni " tú skalt eiga morgindagin". Lív arbeiðir nú sjálvstøðug og ætlar sær í summar at ferðast um landið saman við 3 øðrum dámum í bólki, sum tær kalla "Lív& the Zoo"
Niels Midjord og hansara skemtiligu sangir eru fólkaogn. Her fer hann, saman við Petur
J.Eliasen at syngja Kingo og Taube. Framúr fínir vísu og kingosangarar báðir tveir.
Uppboðssøla
Listaverk hjá fleiri av okkara fremstu listafólkum verða seld á uppboðssølu. Allur vinningur av listasøluni fer óskerdur til at seta gomlu lonina í stand.
Kl.14 Brandur Sandoy, borgarstjóri, setir dagin.
- 14.15 Tónleikur Sunleifs , Sunleif Rasmussen, Michala Petri og Ólavur Jakobsen.
- 15.30 Lív Næs syngur.
- 16.15 Kingo og Taube, v.Niels Midjord og (Lúlla)Petur J. Eliasen.
- 17.00 Syndefaldet, v. Beintu K Clothier og Gunnvá Zachariasen.
- 17.45 Ólavur Jakobsen, solo-gittar.
- 18.00 Skjaldur, v. Vilhelminu Larsen og Carl Jóhan Jensen.
- 18.45 Michala Petri og Ólavur Jacobsen, konsert
- og uppboðsøla av List.
Leygardagin byrja vit at tekna limir í felagið Steinboga -vinafelag Listasavnsins á Sandi.
Steinbogi eitur staðið, sum Listasavnið er bygt á.
Limagjaldið er kr.200 um árið fyri støk og kr.300 fyri húski.
Hendan dagin fáa allir teknaðir limir eina ókeypis listaplakat, sum annars kostar kr.100.
Limir sleppa altíð ókeypis inn á savnið.
Plássið á Listasavninum er avmarkað, so tað loysir seg, longu nú, at tryggja sær atgongumerki til leygardagin 18.
Atgongumerki fyri dagin kostar kr.250